Hong Kong Disneyland dibuka semula 18 Jun

HONG KONG: Disneyland Hong Kong akan dibuka semula Khamis ini dengan pengurangan kapasiti dan prosedur keselamatan serta kesihatan yang dipertingkat, lapor agensi berita Xinhua.

Disneyland Hong Kong ditutup sejak 26 Januari lalu ekoran penularan Covid-19, taman tema Disney yang keenam ditutup.

Dalam satu kenyataan Isnin lalu, Disneyland Hong Kong berkata, semasa fasa awal pembukaan semula, pengunjung berusia tiga tahun ke atas perlu membuat tempahan dalam talian dan perlu mengisytiharkan tahap kesihatan.

Kanak-kanak berumur di bawah tiga tahun tidak boleh masuk percuma tanpa membuat tempahan terlebih dahulu.

Sebelum memasuki taman tema pengunjung perlu menjalani pemeriksaan suhu semasa dan memakai pelitup muka. – Bernama

See author's posts


Enaknya Ayam Masak Terung Asam

Terung  Asam atau terung  Dayak  memang  tidak asing dalam kalangan masyarakat Sarawak.Terung Asam ini  merupakan produk negeri Sarawak  yang boleh dihasil menjadi tanaman komersial bernilai tinggi serta mampu mendatangkan pendapatan lumayan kepada pekebun negeri ini.Buah terung ni nampak biasa,tapi harga pasarannya tinggi boleh  mencecah  hingga  RM12 sekilo.Terung asam ini boleh  didapati  di  pasar tamu dan  pasar  raya.Buah terung asam berwarna hijau ketika muda dan bertukar kuning oren kemerahan ketika sudah matang.Rasa buahnya yang masam seperti tomato, sering digunakan dalam masakan seperti  dicampurkan bersama sambal, asam rebus,masak tumis atau dimasak bersama ayam atau ikan.Terung  ini juga boleh ditumis atau dijadikan bahan ganti asam keping atau asam jawa.Apa yang pasti,   apa sahaja  masakan  berasaskan terung  asam  ini amat  menyelerakan.Ayam masak terung asam  antara  hidangan mudah  dan  sedap.Tidak  perlu guna  perencah sup  atau  rempah  empat  sekawan.Bahannya sedikit serta cara masakannya juga sangat mudah.Bahan-bahan  yang diperlukan untuk hidangan sup ayam  terung  asam ialah ayam dipotong kecil, terung asam dihiris sederhana nipis, bawang putih dan  merahdan  sedikit minyak untuk menumis sup.Cara  memasaknya ialah  tumis  bawang putih  dan merah  hingga naik bau, kemudian masukkan ayam dna  goreng  hingga sikit  kuning.Seterusnya  masukkan air untuk  sup  hingga mendidih, kemudian  masukkan terung asam.Masak hingga terung dan  ayam lembut dan  setelah  itu ,masukkan bahan perasa  dan  siap  untuk dihidang.Bagi  mereka yang gemar makan  pedas, boleh masukkan cili api.

Oleh LIONG CHAI LING

See author's posts


Warga emas terjatuh dari perahu, hilang di Sungai Rajang

KAPIT: Warga emas lelaki dikhuatiri lemas selepas dipercayai terjatuh dari perahu ketika sedang menyeberangi Sungai Rajang.

Ketua Jabatan Bomba dan Penyelamat Malaysia (JBPM) Zon Sibu, Janggan Muling berkata, pihaknya menerima panggilan kecemasan pada 8.40 malam tadi.

“Sampai di lokasi tempat keluarga mangsa menunggu iaitu di bawah jambatan Sungai Yong, pasukan bomba dimaklumkan bahawa kejadian berlaku di seberang Sungai Batang Rajang iaitu di kawasan Nanga Belawai.

“Mangsa terjatuh ke dalam Sungai Batang Rajang ketika memandu perahu panjang dari Sungai Yong dan menyeberangi Sungai Batang Rajang dan terjatuh di kawasan Nangga Belawai Batang Rajang,” katanya dalam satu kenyataan hari ini.

Katanya, mangsa yang dikhuatiri lemas dikenali sebagai Lugom Bengang, berusia 73 tahun.

“Pasukan bomba buat ‘size up’ mengenai maklumat mangsa dan berbincang dengan keluarga bahawa operasi mencari dan menyelamat (SAR) tidak dapat dijalankan kerana hari malam, hujan lebat, cuaca gelap dan Sungai Batang Rajang mula berarus disebabkan hujan lebat.

“Pagi ini, pasukan bomba, Angkatan Pertahanan Awam (APM) dan Polis Diraja Malaysia (PDRM) menjalankan SAR,” katanya.

Oleh AKUN GIMAN

See author's posts


Manik, buah tangan unik Bumi Kenyalang

Satu daripada cenderamata unik dan menarik yang boleh dibawa pulang dari Sarawak adalah produk manik, khasnya aksesori manik.  Bukan sahaja pilihannya pelbagai tetapi ia boleh didapati di mana-mana kedai cenderamata untuk dijadikan hadiah kepada orang tersayang atau untuk koleksi peribadi.

Produk manik Sarawak unik kerana setiap etnik mempunyai identiti manik mereka sendiri.  Jadi bayangkan betapa kaya dan meriahnya produk manik tradisi daripada 28 etnik di negeri ini, selain produk manik kontemporari yang turut memenuhi pasaran.

Produk manik tradisi dihasilkan dengan penuh ketelitian dan hasilnya memang menakjubkan.  Bagi yang arif, dengan melihat hasil produk sahaja mereka sudah dapat menentukan ia dari etnik mana.

Sebagai contoh, etnik Lun Bawang kerap menggunakan kuning/jingga dan hitam untuk hiasan kepala, etnik Iban menggunakan manik pelbagai warna untuk hiasan pakaian tradisi, enik Kenyah, Kayan atau Kelabit sinonim dengan hiasan manik berukiran tradisi pada pakaian dan sebagainya.

Berdasarkan sejarah awal manik di Sarawak,  Heidi Munan di dalam bukunya Beads Of Borneo ada menyebut bahawa manik di bawa ke Pulau Borneo oleh pedagang India dan Cina purba.  Bertitik-tolak daripada itu, perniagaan manik mula berkembang, khasnya di Sarawak dan mula mempengaruhi budaya masyarakat tempatan.

Sebenarnya manik telah lama memainkan peranan penting di dalam kehidupan masyarakat Sarawak.  Di dalam masyarakat tradisi, manik mempunyai keistimewaan kerana ia boleh menjadi lambang kemegahan, simbol martabat, berfungsi sebagai wang, barang hantaran perkahwinan,  bahan perubatan, dikaitkan dengan kuasa ghaib dan sebagainya.

Namun perubahan zaman, terutamanya agama dan pendidikan sedikit demi sedikit menghakis peranan manik di dalam kehidupan masyarakat .  Malah bentuk, warna dan bahan buatannya juga mula berubah mengikut peredaran zaman serta fungsinya.

Pada zaman moden ini, fungsi manik lebih menjurus kepada barang perhiasan, dari aksesori, pakaian hinggalah banyak benda lain seperti beg tangan, hiasan dinding dan sebagainya.

Melihat kepada keunikan produk manik ini, Sarawak telah mengeksloitasi produk warisan ini sebagai satu daripada cenderamata rasmi negeri ini.  Tambahan pula produk ini bukan sahaja menarik tetapi mudah dibawa balik, boleh disimpan lama serta dijadikan dekorasi di mana-mana.

Justeru pelbagai usaha telah dijalankan bagi membangun dan mempromosi produk manik Sarawak sebagai salah satu aset penting pelancongan negeri ini.

Menteri Pelancongan, Kesenian, Kebudayaan, Belia dan Sukan Sarawak, Datuk Abdul Karim Rahman Hamzah semasa Persidangan Antarabangsa Manik dan Pertunjukan Fesyen Borneo 2019 pernah menyebut pihaknya sentiasa menyokong apa sahaja aktiviti yang boleh melonjakkan pasaran produk manik yang diusahakan oleh lebih 1,500 pengusaha kraf tangan di negeri ini.

Oleh Haini Darani

See author's posts


Ekspatriat pengurusan tertinggi dibenar masuk

PUTRAJAYA: Kerajaan kini membenarkan ekspatriat melibatkan pengurusan tertinggi masuk ke Malaysia tanpa perlu memohon kebenaran Jabatan Imigresen Malaysia (JIM), kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata, mereka perlu menjalani ujian saringan Covid-19 di negara asal sebelum berlepas ke Malaysia atau menjalani saringan sejurus tiba di pintu masuk negara.

“Ekspatriat ini adalah daripada Kategori EP1, Professional Visit Pass dan Residen Pass Talent yang melibatkan pengurusan tertinggi seperti pengarah urusan syarikat,” katanya pada sidang media harian Perintah Kawalan Pergerakan Pemulihan (PKPP) di sini semalam.

Ismail Sabri menjelaskan   Kementerian Kesihatan Malaysia (KKM) sedang memperhalusi senarai negara Zon Hijau, dan individu yang datang dari negara berkenaan   tidak perlu menjalani proses kuarantin wajib 14 hari.

Namun, beliau berkata mereka perlu memuat turun dan menggunakan Aplikasi MySejahtera untuk proses pemantauan.

“Bagi mereka yang berada di negara bukan Zon Hijau, mereka perlu menjalani kuarantin di rumah selama 14 hari. Bagi ekspatriat Kategori EP2 dan EP3 pula, Jabatan Imigresen Malaysia sedang membuat pertimbangan bagi proses kemasukan semula ke Malaysia,” katanya.

Ismail Sabri berkata bagi pakar teknikal asing yang diperlukan untuk kerja-kerja membaiki mesin, kapal dan lain-lain, mereka perlu memohon Pas Lawatan Profesional melalui Bahagian Khidmat Ekspatriat (ESD) secara dalam talian terlebih dahulu.

“Mereka perlu menjalani saringan Covid-19 di negara asal ataupun di pintu masuk negara dan memuat turun aplikasi MySejahtera untuk proses pemantauan. Bagi mereka dari Zon Hijau, mereka tidak perlu menjalani proses kuarantin wajib 14 hari,” katanya.

Sementara   itu, Ismail Sabri berkata kerajaan juga   bersetuju untuk membenarkan warga Singapura (menetap di Singapura sahaja) dan warga Brunei (menetap di Brunei sahaja) memasuki pintu sempadan negara tanpa perlu membuat permohonan kepada JIM serta   tidak perlu menjalani saringan Covid-19 dan kuarantin di rumah.

Tegasnya,   kebenaran itu   tertakluk kepada kelonggaran sama diberikan kepada rakyat Malaysia oleh kerajaan Singapura dan Brunei (dasar timbal balik) serta perbincangan lanjut Kementerian Luar   bersama rakan sejawatnya.

Mengenai pelawat asing bagi tujuan pelancongan kesihatan,   Ismail    Sabri berkata mereka   perlu melalui KKM dan mendaftar dengan Majlis Pelancongan Penjagaan Kesihatan Malaysia   (MHTC)   serta menjalani saringan Covid-19 di negara asal atau setibanya di Malaysia.

“Mereka tidak perlu dikuarantin wajib dan perlu dibawa terus ke hospital. Mereka juga dibenarkan untuk membawa seorang penjaga bersama dan perlu memuat turun aplikasi MySejahtera,” katanya.

Ismail Sabri berkata, bagi pelajar antarabangsa yang belajar di institut pengajian tinggi awam, swasta dan sekolah antarabangsa di negara ini, kerajaan akan merujuk kepada senarai pelajar Kementerian Pengajian Tinggi dan Kementerian Pendidikan Malaysia bagi tujuan pengesahan.

Pelajar berkenaan, tegas beliau, perlu membuat saringan Covid-19 di negara asal ataupun sejurus tiba di pintu masuk negara dan mereka perlu menjalani proses kuarantin wajib 14 hari di kediaman mereka serta   memuat turun aplikasi MySejahtera.

Ismail Sabri berkata, bagi pelajar yang ingin menyambung pengajian ke luar negara, mereka tidak perlu mengemukakan permohonan kepada JIM tetapi   hanya perlu mengemukakan bukti pendaftaran pengajian di kaunter imigresen di lapangan terbang.

“Bagi rakyat Malaysia yang mempunyai keperluan untuk ke luar negara atas urusan kecemasan ataupun perniagaan, mereka perlu mengemukakan bukti dokumentasi kepada pegawai imigresen di lapangan terbang,” katanya. – Bernama

See author's posts


PJBS tangguh program

PERSATUAN Jurulatih Bola Sepak Sarawak (PJBS) memuktamad keputusan untuk menangguh kesemua program yang telah disusun atur sepanjang tahun ini.

Keputusan tersebut dilakukan ekoran kebimbangan penularan virus berbahaya (Covid -19) yang melanda negara dan dunia sebelum ini.

Presiden PJBS, Bujang Adris Mayah memberitahu, memang banyak program yang berada dalam radar pihaknya sepanjang tahun ini.

Bagaimanapun katanya, ia terpaksa ditangguh terlebih dahulu demi memastikan keselamatan semua pihak terlibat.

“Kita tahu musibah penularan virus Covid-19 yang melanda negara dan dunia menghantui umum sejak beberapa bulan lalu.

“Oleh yang demikian, kita mengambil keputusan untuk menangguh semua program yang bakal dilaksana,” ujar Bujang Adris ketika ditemui semalam.

Jelas Bujang Adris, fokus utama pihaknya cuba menganjur kursus kejurulatihan di beberapa kawasan seluruh Sarawak dalam usaha melahir lebih ramai kalangan individu yang bakal bergelar jurulatih.

Apa pun menurut Bujang Adris, pihaknya terbuka menerima musibah yang menjurus kesan yang amat ketara terhadap dunia kejurulatihan.

“Diharap masalah ini akan berakhir sepenuhnya supaya kami dapat meneruskan usaha mengelola lebih banyak kursus kejurulatihan bola sepak,” katanya.

Oleh Faizal Bujang

See author's posts


Projek Hospital Petra Jaya

KUCHING: Projek Hospital Petra Jaya kini berada di fasa perolehan kepada para petender yang telah lulus di peringkat pra kelayakan dan tarikh tutup tender ialah pada 7 Ogos 2020.

Timbalan Menteri Kesihatan II Datuk Aaron Dagang berkata projek kini berada dalam peringkat penilaian tender dan Surat Setuju Terima (SST) dijadualkan pada Januari 2021.

“Projek Menyiapkan Baki Kerja Terbengkalai Hospital Petra Jaya dilaksanakan secara Tender Terbuka oleh JKR Malaysia.

“Taklimat Tender dan Lawatan Tapak telah berlangsung pada 12 Februari 2019 dengan tender ditutup pada 24 April 2019.

“Bagaimanapun, disebabkan tiada petender yang layak, maka Kementerian Kewangan Malaysia (MOF) melalui surat pada 26 Ogos 2019 memutuskan supaya projek ini ditender semula secara Tender Terbuka (Pra Kelayakan) di kalangan syarikat yang berdaftar dengan CIDB dan mempunyai Kod Bidang B29 (Kerja Bangunan Kesihatan) serta mempunyai Sijil Kontraktor Penyiap bagi pelaksanaan projek terbengkalai sebelum ini,” ujar beliau.

Beliau berkata demikian bagi menjawab soalan daripada Ahli Parlimen Bandar Kuching Dr. Kelvin Yii pada Persidangan Dewan Rakyat, di Kuala Lumpur, semalam.

Terdahulu beliau mengatakan projek Hospital Petra Jaya (300 katil) telah diluluskan oleh Unit Perancang Ekonomi, Jabatan Perdana Menteri (UPE, JPM) untuk dilaksanakan di bawah Rancangan Malaysia Kesepuluh (RMKe-10) tahun 2011.

“Projek ini dilaksanakan oleh Jabatan Kerja Raya Malaysia (JKR Malaysia) dengan Fasa Pembinaan bermula pada 30 Mei 2013 dan dijadualkan siap pada 30 Jun 2018.

“Walau bagaimanapun, berikutan prestasi kemajuan projek yang tidak memuaskan, JKR Malaysia telah mengeluarkan Notis Penamatan Pengambilan Kerja Kontraktor kepada Zecon Berhad pada 2 Ogos 2018,” katanya.

Beliau turut mengatakan bagi projek Klinik Kesihatan (Jenis 2) Tabuan Jaya, Kuching telah diluluskan oleh Unit Perancang Ekonomi, Jabatan Perdana Menteri (UPE, JPM) untuk dilaksanakan di bawah Rancangan Malaysia Ke-Sebelas (RMKe-11) tahun 2016 dengan Anggaran Kos Projek adalah RM40 juta.

“Projek ini dilaksanakan secara Tender Terbuka oleh Jabatan Kerja Raya Sarawak (JKRS). Proses perolehan projek ini telah dilaksanakan di mana tarikh tutup Tender adalah pada 25 Februari 2019.

“Namun, Lembaga Tender Pusat Persekutuan Sarawak (FCTB) pada 15 Januari 2020 menetapkan agar projek ditender semula. Ini kerana, kelewatan surat persetujuan pelanjutan tempoh sah laku tender daripada petender yang berjaya.

“Jangkaan tender terkini adalah pada Ogos 2020 yang mana tarikh jangka Surat Setuju Terima (SST) projek ini adalah pada Disember 2020 dan dijangka mengambil masa 30 bulan untuk dibina,” katanya.

Beliau berkata Kementerian bersama JKR dan Agensi-agensi Kerajaan yang lain sentiasa bekerjasama dengan erat bagi memastikan projek ini berjalan dengan lancar.

“Adalah menjadi aspirasi Kementerian ini agar setiap projek disiapkan pada masa, kos dan standard yang telah ditetapkan,” ujar beliau.

Oleh Alexandra Lorna

See author's posts


KPDNHEP pantau harga barangan kawalan mulai hari ini

NUR AIN OTSMAN

KUCHING: Pegawai penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) mulai hari ini meninjau harga barangan kawalan.

Bagi tujuan itu, pegawai terbabit melakukan ‘walkabout’ di Mydin Hypermarket, Vista Tunku untuk meninjau pematuhan pelaksanaan Skim Harga Maksimum Musim Perayaan (SHMMP) Deepavali 2022 peringkat negeri yang berkuatkuasa mulai hari ini hingga Rabu depan.

Ketua Pegawai Penguatkuasa Pejabat KPDNHEP Negeri Sarawak, Peter J.Benius Agang berkata, SHMMP Deepavali merupakan komitmen pihaknya yang berterusan untuk memastikan Keluarga Malaysia tidak dibebankan dengan peningkatan kos sara hidup (COL) semasa musim perayaan.

Katanya, ini kerana permintaan ke atas barangan tertentu dijangka meningkat menjelang perayaan Deepavali yang bakal disambut Isnin ini.

“Kementerian telah melaksanakan penentuan harga maksimum ayam dan telur ayam sejak 12 Oktober lalu dan masih berkuatkuasa sehingga kini bagi menstabilkan harga ayam dan telur ayam serta keberadaan bekalan di pasaran.

“SHMMP Deepavali 2022 akan berkuatkuasa selama tujuh hari meliputi empat hari sebelum perayaan, satu hari semasa perayaan dan dua hari selepas perayaan dari 20 hingga 26 Oktober,” katanya pada sidang media di sini, hari ini.

SHMMP DEEPAVALI 2022 melibatkan lapan jenis barangan harga yang telah diwartakan di bawah Akta Kawalan Harga dan Anti Pencatutan 2011 seperti daging kambing biri-biri import bertulang, tomato,. cili merah, bawang merah kecil (India), bawang merah besar import, kacang dal (Australia), kelapa biji (harga maksimum di peringkat borong sahaja) dan kelapa parut (harga maksimum di peringkat runcit sahaja).

“Penentuan harga barangan dibuat melalui perbincangan dengan agensi kerajaan, pengeluar, pemborong dan pasaraya serta peruncit dengan mengambil kira harga pasaran semasa serta faktor perubahan harga, khususnya melibatkan barangan import yang dipengaruhi perubahan kadar tukaran mata wang serta lain-lain kos yang terlibat,” katanya.

Senarai lengkap harga barangan bagi negeri Sarawak boleh diperolehi di laman sesawang KPDNHEP di pautan www.kpdnhep.gov.my atau di Facebook KPDNHEP Laman Rasmi dan Facebook KPDNHEP Sarawak.

Beliau berkata, 176 pegawai penguat kuasa dan 101 pegawai pemantau harga KPDNHEP Sarawak akan menjalankan pemantauan dan pemeriksaan di pasar awam dan pasaraya semasa SHMMP Deepavali 2022 berkuatkuasa bagi memastikan pematuhan oleh peniaga.

“Mana-mana peniaga yang didapati melakukan pelanggaran akan diambil tindakan tegas di bawah Akta Kawalan Harga dan Anti Pencatutan 2011 dan peraturan-peraturannya dan boleh dikenakan penalti seperti kesalahan menjual barangan harga terkawal melebihi harga maksimum .

“Bagi individu boleh didenda oleh mahkamah sehingga RM100,000 atau dipenjarakan tidak melebihi tiga tahun atau kedua-duanya atau dikompaun sehingga RM50,000 dan bagi kategori syarikat boleh didenda sehingga RM500,000 atau dikompaun sehingga RM250,000.

“Bagi kesalahan gagal meletakkan tanda harga berwarna merah jambu untuk barangan harga terkawal bagi individu boleh didenda oleh mahkamah sehingga RM10,000 atau dikompaun sehingga RM5,000 dan kategori syarikat boleh didenda sehingga RM20,000 atau dikompaun sehingga RM10,000.

“Sekiranya pengguna mempunyai maklumat berkenaan salah laku oleh mana-mana peniaga berhubung perkara di atas boleh melaporkan kepada pihak KPDNHEP melalui saluran WhatsApp 019-279 4317 / 019-848 8000, Portal Aduan; e-aduan.kpdnhep.gov.my, Call Centre 1-800-886-800, Emel e-aduan@kpdnhep.gov.my dan Ez ADU KPDNHEP,” katanya.

See author's posts


Penubuhan PIP bakal rancakkan perdagangan

PELANCARAN… Raja Perlis Tuanku Syed Sirajuddin Putra Jamalullail (tiga, kanan) menyempurnakan pelancaranprojek pembangunan Perlis Inland Port (PIP) di Kawasan Perindustrian Projek Pembangunan Lembah Chuping(CVIA), semalam. Turut berangkat Raja Muda Perlis Tuanku Syed Faizuddin Putra Jamalullail (dua, kanan). Turuthadir, Perdana Menteri Datuk Seri Ismail Sabri Yaakob (tiga, kiri) dan Menteri Besar Datuk Seri Azlan Man (dua,kiri). • Foto BERNAMA

PADANG BESAR: Penubuhan Perlis Inland Port (PIP) amat tepat pada masanya bagi merancakkan perdagangan antara Malaysia dan Thailand, kata Perdana Menteri Datuk Seri Ismail Sabri Yaakob.

Beliau berkata pada masa ini, nilai dagangan antara Malaysia dan Thailand adalah AS$23 bilion (RM96.78 bilion) dengan sejumlah AS$10.5 bilion (RM44.18 bilion) disumbangkan melalui perdagangan antara sempadan.

“Ketika lawatan rasmi pertama saya ke Thailand pada Februari lepas, terbukti komitmen kedua-dua negara dalam meningkatkan hubungan dua hala dan mengukuhkan kerjasama dalam pelbagai bidang seperti perdagangan dan pelaburan, pertanian, pendidikan dan tenaga kerja.

“Malaysia dan Thailand juga bersetuju untuk menyasarkan nilai perdagangan kepada US$30 bilion (RM126.23 bilion) menjelang 2025,” katanya semasa berucap pada Majlis Pelancaran PIP dan ‘Bonded Road’ di sini, semalam.

Pelancaran majlis itu disempurnakan Raja Perlis Tuanku Syed Sirajuddin Putra Jamalullail.

Ismail Sabri berkata, kedudukan Perlis yang strategik dari segi geografi iaitu berdekatan sempadan Malaysia-Thailand memberi kelebihan untuk memanfaatkan pelbagai peluang ekonomi dan perniagaan dalam perniagaan rentas sempadan.

Perdana Menteri berkata, PIP akan mewujudkan nilai tambah kepada projek-projek strategik di Wilayah Ekonomi Koridor Utara (NCER) di Perlis iaitu Kawasan Perindustrian Lembah Chuping (CVIA), Chuping Agro Valley (CAV), NCER Agribio Economic Zone (NAEZ) dan Perlis Super Fruits Valley.

Perdana menteri berkata dengan pelancaran PIP juga, CVIA dijangka bakal mentransformasikan Perlis dan ekonomi NCER menerusi peningkatan pelaburan dan mewujudkan peluang pekerjaan bagi penduduk tempatan dan ini dapat mengurangkan migrasi keluar rakyat tempatan.

Menurutnya, walaupun baharu dilancarkan, CVIA telah berjaya menarik pelaburan komited sebanyak RM4.5 bilion yang bakal menjana hampir 12,000 peluang pekerjaan.

“Sehubungan itu, Pihak Berkuasa Pelaksanaan Koridor Utara (NCIA) akan terus meningkatkan sistem hubungan pengangkutan yang bersepadu dengan infrastruktur pengangkutan dan logistik yang holistik, membolehkan PIP mempertingkatkan daya tarikan pelabur ke NCER,” jelasnya.

Dalam pada itu, Ismail Sabri berkata, Perlis sedang berada di trajektori peningkatan dalam pertumbuhan ekonomi pasca pandemik yang dapat dilihat menerusi kenaikan jumlah dagangan melalui negeri itu.

Katanya, bagi tempoh Januari hingga Disember tahun lalu sebanyak RM7.9 bilion nilai dagangan melalui negeri itu direkodkan berbanding RM5.4 bilion pada tempoh yang sama tahun 2020 dengan penyertaan tenaga kerja pula mencatatkan 64.5 peratus pada suku keempat tahun 2021 daripada 63 peratus bagi tempoh yang sama tahun sebelumnya.

“Setelah sekian lama dikenali sebagai negeri yang berteraskan pertanian, Perlis kini bersedia mengorak langkah ke arah transformasi menjadikannya negeri berasaskan perindustrian moden dengan projek-projek strategik berimpak tinggi seperti PIP dan CVIA,” katanya.

Selain itu Ismail Sabri berkata, NCER kini berdepan dengan prospek pertumbuhan yang cerah, dengan unjuran pertumbuhan Keluaran Dalam Negeri Kasar (KDNK) Wilayah adalah antara 6.5 peratus dan 6.9 peratus dalam tempoh pemulihan 2022.

“Berdasarkan indikator ekonomi yang positif dan memastikan lebih ramai Keluarga Malaysia dalam wilayah ini memperolehi manfaat, kerajaan Perlis dan NCER perlu terus meningkatkan daya saing dalam era pasca Covid-19 bagi menarik lebih banyak pelaburan domestik dan antarabangsa,” tambahnya.

Turut hadir Menteri Besar Perlis Datuk Seri Azlan Man dan Ketua Eksekutif NCIA Mohammad Haris Kader Sultan.- Bernama

See author's posts


MyMALAYSIA Week sasar lengkapkan generasi muda celik kewangan

KUALA LUMPUR: MyMALAYSIA Week 2020 menyasarkan untuk meningkatkan tahap celik kewangan khususnya dalam kalangan generasi muda dengan melengkapkan mereka informasi dan pendidikan yang sebenar dalam menghadapi saat getir mendepani situasi pandemik Covid-19.

Pengerusi penganjur, Dr. Kris See berkata, data dan statistik terkini menunjukkan terdapat lebih dari 300,000 kes muflis, yang kebanyakannya membabitkan golongan muda.

“Saya percaya betapa pentingnya untuk mendidik masyarakat tentang kepentingan celik kewangan selain menerapkan semangat perpaduan bagi membantu negara bergerak ke tahap yang lebih tinggi,” katanya selepas pelancaran secara maya MyMALAYSIA Week 2020 di sini semalam.

Beliau berkata program satu minggu bermula 14 September itu terbuka kepada orang awam merangkumi enam program iaitu e-pameran, webinar, artikel celik kewangan, pertandingan mewarna, konsert muzikal dan kuiz  kewangan yang disediakan untuk semua kumpulan umur di negara ini.

“Sempena Hari Malaysia, kami juga menganjurkan webinar dalam empat bahasa utama iaitu Bahasa Malaysia, Bahasa Inggeris, Mandarin dan Tamil buat kali pertama dengan harapan dapat menjangkau semua rakyat Malaysia,” katanya.

Sementara itu, Pengerusi pengasas MyLIFE (Persatuan Pendidikan Kewangan Literasi Malaysia) Amy Seok berharap inisiatif yang dijayakan dengan kerjasama agensi kerajaan yang berkaitan, persatuan, institusi pendidikan dan institusi kewangan akan memberikan tindak balas segera mengenai cabaran kewangan dan persoalan terutamanya terhadap simpanan dan pelaburan melalui platform dalam talian.

Mereka yang berminat boleh melayari www.smeefair.com.my untuk maklumat lanjut.- Bernama

See author's posts


Sarawak bekal aset kepada pegawal pantai

DARO: Kerajaan Sarawak akan membekalkan aset termasuk sebanyak enam buah kapal untuk Pengawal Pantai Sarawak bagi menjaga dan melindungi kekayaan sumber ikan di negeri ini.

Ketua Menteri, Datuk Patinggi Abang Johari Tun Openg berkata, pasukan Pengawal Pantai Sarawak itu ditubuhkan oleh Jabatan Ketua Menteri menerusi Unit Keselamatan Negeri.

“Kita akan membekalkan stesen untuk kapal ini, iaitu satu di Lawas, satu di Bintulu, satu di Tanjung Manis dan satu lagi di kawasan Tanjung Datu.

“Mereka akan memantau perairan kita melalui kapal ini dengan bekerjasama Agensi Penguatkuasa Maritim Malaysia (APMM),” jelasnya.

Selain itu, katanya, Kerajaan Sarawak akan terus membantu masyarakat nelayan di negeri ini menerusi pelbagai bentuk bantuan.

“Memang kita ada peruntukan dalam bajet yang lepas, dan untuk masyarakat nelayan kita yang terjejas musim tengkujuh.

“Dan satu-satunya yang kita bantu ialah peralatan, yang keduanya kita ada dasar untuk memperkayakan sumber ikan melalui tukun tiruan yang kita bangunkan di seluruh perairan di Sarawak,” ujarnya pada sidang media selepas menyempurnakan Majlis Perasmian Penanaman Tukun Tiruan Di Perairan Matu Daro 2020 di sini semalam.

Terdahulu, dalam ucapannya Ketua Menteri memberitahu, Perairan Sarawak bakal mencatatkan rekod sebagai kawasan yang mempunyai projek tukun jenis tiruan “Reefball” terpanjang di dunia.

“Kerajaan Sarawak telah memulakan projek tukun tiruan sejak 20 tahun yang lalu. Pada tahun 2018, saya telah meluluskan peruntukan dana RM70 juta di bawah Projek Rakyat untuk menanam 16,800 tukun tiruan dari Tanjung Datu di Bahagian Kuching hingga ke Lawas,” ujarnya.

Ia sudah pasti memerlukan dana tetapi, menurutnya, ia memberikan faedah secara langsung kepada penduduk di pesisir laut terutamanya nelayan di Sarawak.

“Ini kerana ‘Reef Ball’ bukan sahaja mewujudkan habitat untuk ikan, malah dapat melindungi habitat pembiakan hidupan laut daripada ancaman aktiviti dan amalan perikanan yang memudaratkan ekosistem persisiran laut seperti aktiviti pukat tunda haram,” ujarnya lagi.

Pada majlis tersebut, Ketua Menteri menyampaikan Program Bantuan Musim Tengkujuh Nelayan (BMTN) kepada 198 penerima dari kawasan N.43 Daro membabitkan peruntukan berjumlah RM363,000.

Manakala, N.42 Semop seramai 786 penerima BMTN melibatkan peruntukan RM1,179,000.

Bantuan Input Peralatan Perikanan Nelayan (BIPN) N.43 Daro sebanyak RM442,000. Dan BIPN N.42 Semop sebanyak RM1,288,000.

Turut hadir Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dato’ Sri Fatimah Abdullah, Menteri Muda Pembangunan Bandar dan Sumber Asli, Datu Len Talif Salleh, Menteri Muda Hal Ehwal Korporat dan Unit Komunikasi Awam Sarawak, Abdullah Saidol, Ahli Parlimen Igan, Ahmad Johnie Zawawi, Ahli Dewan Undangan Negeri (ADUN) Daro, Safiee Ahmad dan Ketua Pegawai Eksekutif  (CEO) Sarawak Forestry Corporation (SFC), Zolkipli Mohamad Aton.

Oleh Akun Giman

See author's posts


Sarawak In London promosi produk SME tempatan

DEKAN Fakulti Perniagaan, Profesor Andreas Zins (dua kiri) melihat produk-produk yang dipamerkan.

Bagi usahawan tempatan, peluang untuk mempromosikan produk di luar negara adalah satu kesempatan yang boleh membuka pasaran lebih besar untuk perniagaan masing-masing.

Sasaran inilah yang cuba dicapai oleh Jawatankuasa Penyelidikan dan Pembangunann (R&D) Fakulti Perniagaan Universiti Curtin Malaysia apabila membawa 17 usahawan kecil dan sederhana (SME) tempatan untuk mempromosikan produk mereka di United Kingdom melalui program ‘Sarawak In London’ baru-baru ini.

Empat daripada pempamer ini menghantar produk-produk mereka ke London untuk dipamerkan kepada para pengunjung di sana.  Mereka terdiri daripada Tea Three gy Green Leafs (minuman teh tiga lapis), Kun Products (makanan diproses), Starz Team Arts & Crafts (sabun buatan tangan) dan Look At Me (barangan perhiasan mutiara).

Sementara itu, usahawan lain yang terlibat di dalam acara ini ialah Miri Artisan Market, Pakat, Sarawak Fruit Enterprise, Rania, Pie House, Sarawak Batik Linut Textiles, Olizania Borneo, Penan Womens’ Projects, ACHIM, Ineuako Enterprise, Artsy Tailor Craft, WAT Academy dan Route 66.

Sementara itu ahli-ahli Persatuan Pergerakan Inovasi Sosial turut hadir untuk memberi nasihat tentang impak pengurusan, manakala Brunei University London menjalankan sesi transformasi kolaboratif.

Turut serta untuk mewujudkan nilai perniagaan antarabangsa adalah wakil Makan Bites, sebuah platform digiral aktif di United Kingdom dan Borneo Street UK, penyelaras acara di London.

Program ini dianjurkan secara platform digital serentak di Miri dan London, turut diisi dengan dialog secara atas talian selama tiga jam serta lawatan virtual ke tapak pameran.

Ia dirasmikan oleh Menteri Pengangkutan Sarawak merangkap Pengerusi Jawatankuasa Pengurusan Curtin Malaysia, Dato Sri Lee Kim Shin dan beliau turut disertai oleh Datuk Bandar Miri, Adam Yii Siew Sang dan Pro Naib Canselor, Presiden dan Ketua Eksekutif Curtin Malaysia, Simon Leunig.

Bercakap pada majlis ini, Lee berkata Sarawak mempunyai banyak produk unik dan beliau optimis acara ini akan membantu usahawan tempatan untuk mempromosikan produk kepada orang luar.

Beliau memuji Fakulti Perniagaan di atas idea ‘Sarawak In London’ ini kerana ia seiring dengan inisiatif Kerajaan Sarawak untuk memupuk digitalisasi dan memperkasakan SME serta perniagaan yang mula bertapak di Sarawak.

Sementara itu Datuk Bandar Miri, Adam Yii berkata platform digital ini akan membantu mewujudkan peluang yang  berpanjangan kepada usahawan tempatan untuk memasarkan produk-produk mereka di luar negara, seterusnya memperolehi pasaran yang lebih besar.

Rakan-rakan kongsi di Miri yang turut menyokong acara ini ialah Miri TEGAS Digital Innovation Hub yang berfungsi menghubungkan Curtin Malaysia dengan para pemegang taruh menerusi ekosistem pemula, manakala  Horizn Digital Sdn Bhd. Miri  pula memainkan peranan penting di dalam mempromosikan acara ini.

See author's posts


Bas bawa pelajar UNIMAS disanitasi

EARL ANEK

SARIKEI: Sebuah bas yang membawa 19 orang pelajar UNIMAS  dari Kota Samarahan, Kuching disanitasi
setibanya di Dewan Suarah Sarikei.

Ketua Balai Bomba dan Penyelamat (BBP) Sarikei, PPgB
Mahmudin Narudin berkata, 19 orang pelajar tersebut terdiri dari 13 orang
lelaki dan 6 orang perempuan.

“Seramai tiga anggota bomba diketuai oleh PBK II
Unjah Janggau bertugas menjalankan operasi sanitasi bas tersebut pada jam 12.20
awal pagi semalam.

“Penyemburan dilakukan di dalam bas, ruang tempat
barang, papan pemuka bas dan tempat menyimpan barang di bawah dan di bahagian
luar bas,” katanya.

Beliau berkata demikian ketika dihubungi pemberita, pagi
semalam.

Katanya, operasi sanitasi tamat pada jam 12.45 awal pagi semalam.

Agensi yang turut berada dilokasi ialah pihak KKM, PDRM,
kakitangan Pejabat Daerah Sarikei, RELA dan kakitangan Dewan Suarah Sarikei.

See author's posts


Pelajar PLF Rumah Lajang, Rumah Siggan tamat pengajian

Proses belajar tidak harus diukur dengan usia kerana pelajaran seharusnya berterusan sehingga helaan nafas terakhir.  Justeru tiada istilah terlambat untuk mendapatkan ilmu, meski sekadar ilmu asas di dalam sesuatu perkara.

Inilah yang dilalui oleh sembilan pelajar Kelas Pendidikan Literisi Fungsian (PLF) dari Rumah Lajang Ak. Jemat di Sungai Engkala Poyut B dan Rumah Siggan Ak Bawin di Sungai Muam, dalam daerah Baram apabila berjaya menamatkan pendidikan dua tahun mereka.

Bergelar suri rumah, petani, peniaga dan sebagainya  bukan halangan bagi mereka untuk memajukan diri dari buta huruf kepada celik huruf dan seterusnya mampu memenuhi sasaran 3M (membaca, menulis, mengira).

Sebagai meraikan  usaha dan kegigihan mereka, satu Majlis Penyampaian Sijil Kelas Pendidikan Literasi Fungsian (PLF) telah diadakan baru-baru ini.

Menurut Pegawai Pemaju Masyarakat PLF, Rita Sultan Abdullah, majlis diisi dengan acara seperti penyampaian hadiah kepada para peserta dan pemotongan kek sebagai simbolik kepada kejayaan para peserta dan dirasmikan oleh  Pegawai Kemajuan Masyarakat (KEMAS) Daerah Marudi, Hamisah Saadi.

Seperti sekolah biasa, para pelajar juga dinilai berdasarkan pencapaian masing-masing.  Bagi Kelas PLF Rumah Lajang Ak. Jemas, pelajar terbaik adalah Roselind Kelinah, manakala bagi PLF Rumah Siggan Ak. Bawin, pemenangnya adalah Sendang Jayan.

Sementara itu, Kelas PLF atau lebih biasa dipanggil kelas dewasa merupakan kelolaan Jabatan Kemajuan Masyarakat (KEMAS)  bagi memberi peluang kepada golongan dewasa, belia dan beliawanis serta  remaja yang tercicir persekolahan untuk menjadi celik huruf dan celik angka.

Antara kriteria untuk peserta yang ingin menyertai kelas PLF adalah mereka pernah bersekolah tetapi tidak menamatkan sesi persekolahan atau tidak pernah ke sekolah langsung.

Had umur mereka yang layak adalah dari tujuh tahun sehingga 60 tahun tetapi tertakluk kepada daya penglihatan  atau kemampuan peserta sendiri.

Peluang juga diberikan kepada golongan yang tidak mempunyai dokumen pengenalan diri seperti tiada sijil lahir dan tiada kad pengenalan .

Kelas dilaksanakan selama tiga jam, sehari dalam seminggu dengan bertunjangkan konsep 3M (membaca, menulis, mengira), ditambah dengan skop wajib ajar iaitu aspek Kesihatan, Kesedaran Sivik, Ekonomi, Perlembagaan dan Kekeluargaan.

Pelaksanaan kelas dewasa ini bermatlamat mengurangkan kadar buta huruf dan seterusnya mencapai kadar sifar buta huruf di kalangan warga pedalaman negeri ini.

Dari segi sejarahnya, kelas dewasa ini dimulakan  dalam tahun 1961 apabila Bahagian  Kemajuan Masyarakat menubuhkan Kelas Pelajaran Dewasa yang bertujuan untuk membasmi buta huruf di Semenanjung Malaysia .

Selepas tahun 1970 ,kegiatan ini telah memberi tumpuan khusus di Sabah dan Sarawak yang mempunyai kadar buta huruf yang tinggi.

Lanjutan daripada Kelas Dewasa ini, Rancangan Pedoman Tugasan (RPT) diwujudkan dengan  matlamat yang sama iaitu  membasmi buta huruf melalui konsep 3M.

Oleh HAINI DARANI

See author's posts


Safawi bawa impian ke Portugal

SEPANG: Bintang bola sepak Johor Darul Ta’zim (JDT) Muhammad Safawi Rasid berlepas ke Portugal Sabtu lalu bagi melengkapkan perpindahannya secara pinjaman ke pasukan liga utama negara itu, Portimonense SC.

Pemain sayap berusia 23 tahun itu yang membantu JDT merangkul kejuaraan Liga Super sebanyak empat kali sejak menyertainya pada 2017, dipinjamkan ke Portimonense selama satu musim.

Beliau tiba di Porto petang semalam menjelang tarikh akhir jendela perpindahan liga utama Eropah yang berakhir pada hari ini (5 Oktober).Mengulas mengenai penghijrahannya ke Portugal, Muhammad Safawi berkata, ia merupakan satu peluang keemasan dalam mengembangkan kariernya.

“Saya sangat gembira kerana peluang ini datang sekali seumur hidup, pengalaman ini tidak boleh dibeli dengan wang dan ini (perpindahan) akan saya ingat sampai bila-bila,” katanya kepada pemberita di Lapangan Terbang Antarabangsa Kuala Lumpur (KLIA) di sini, Sabtu lalu.

“Sasaran utama saya adalah membuktikan kemampuan dan merebut tempat dalam kesebelasan utama pasukan,” kata beliau.

Muhammad Safawi dinobatkan sebagai Pemain Paling Bernilai (MVP) Anugerah Bola Sepak Kebangsaan (ABK) pada 2018 dan 2019 sekali gus menjadikan beliau pemain paling muda memenangi anugerah MVP pada usia 21 tahun.

Tonggak pasukan kebangsaan itu telah meledak 47 gol dalam 101 penampilan bersama skuad Harimau Selatan dalam kesemua pertandingan tempatan dan antarabangsa.

“Berat hati sebenarnya nak tinggalkan JDT sebab dah empat tahun bersama, banyak pencapaian saya raih dan banyak memori manis dicipta di sana,” kata anak jati Dungun itu.

Muhammad Safawi akan menjadi pemain Malaysia kedua yang berhijrah ke liga utama Eropah selepas pemain muda meningkat naik negara Luqman Hakim Shamsuddin yang menyertai kelab liga Belgium KV Kortrijk dari Selangor 2.

Portimonense kini di kedudukan ke-15 Liga Primeira selepas tewas dalam dua aksi pertama saingan musim 2020/2021 yang bermula bulan lepas. – Bernama

See author's posts


Kempen lupus barangan elektrik terpakai di Mukah berjaya

MUKAH: Kempen pengumpulan peralatan elektrik terpakai bermula hari ini hingga esok mendapat sambutan hangat penduduk setempat.

Prpgram anjuran Lembaga Sumber Asli dan Alam Sekitar (NREB) dan Jabatan Alam Sekitar (JAS) Sarawak dengan kerjasama Majlis Daerah Dalat dan Mukah (MDDM) itu diadakan di Dataran Pehin Setiaraja Mukah.

Program dua hari bermula pada jam 8.30 pagi hingga 4.30 petang hari ini dan esok.

Jenis barangan elektrik terpakai yang boleh dilupuskan ialah televisyen,mesin basuh, penyaman udara, komputer, telefon bimbit, projektor, kamera, penyaman udara dan  peralatan elektrik kecil isi rumah.

Pemilik barangan yang menghantarnya dibayar pada kadar harga yang telah ditetapkan oleh pihak penganjur.

Tinjauan Utusan Sarawak mendapati ramai orang tampil menyerahkan barangan terpakai apatah lagi  lokasi itu amat sesuai kerana pemilik barangan boleh memandu terus ke tempat pengumpulan secara teratur.

See author's posts


PBB neruska penyulut pengawa digaga

KUCHING: Parti Pesaka Bumiputera Bersatu (PBB) sitak Kunsil Nengeri (DUN Demak Laut enggau Gabungan Parti Sarawak (GPS) deka terus nyingkang ke mua ngatur agenda ‘Sarawak Dikenuluka’, Ku Kaban Kunsil Nengeri (ADUN) Demak Laut Dr Hazland Abang Hipni.

Ku iya, pengawa ke baka nya dikena nentuka sitak  DUN Demak Laut terus diempu  PBB-GPS sereta nambahka agi pemayuh majoriti pemenang maya pengawa bepilih besai ke deka datai.

“Nya kebuah sebaka enggau taun ke udah, PBB DUN Demak Laut deka ngena ngatur pengawa betemu enggau mensia mayuh, mending sereta seruran mutarka genap penanggul enda ibuh nganti maya bepilih besai datai.

“PBB deka neruska penyulut pengawa ke udah digaga sebaka enggau pengawa bepilih besai ke dulu ari tu ngena konsep mutarka mayuh bengkah isu ke bisi diasika rayat.

“Nya nyengkaum mayuh bengkah isu baka tanah, pengawa berumah, infrastruktur, pengelantang pendiau enggau sosioekonomi.

“Genap isu ke baka nya deka diperatika sereta udah tentuka iya ulih diputarka ngambika meri peyenang ngagai rayat,” ku iya maya nyadi Tuai Aum PBB Pampang  DUN Demak Laut empai lama ke udah.

Lebuh ngenang senentang Pengawa Bepilih Besai Nengeri (PRN) Sarawak ke deka diatur sebarang maya, Dr Hazland ti mega Tuai Pampang PBB DUN Demak Laut madahka, pemujur pengawa ke udah digaga PBB ba sitak DUN Demak Laut mujur amat.

“Nya kebuah kitai patut terus ngetanka rikot nya sereta nambahka agi pemayuh sukung rayat ngagai PBB-GPS.

“Rayat diatu udah pandai milih tuai enggau parti ke ulih nyaga pengelantang pendiau sida iya laban meda trek rikot enggau pengawa ke digaga baka ke diatu enda ibuh nganti bepilih besai.

“Ngena Politik Pemansang baka ke udah dikena berengkah ari dulu suba, sigi endang nyata pengidup rayat udah dijaga ketegal seruran mai mayuh pemansang ketegal politik nengeri ke tegap sereta ulih dipechaya.

“Enda sebaka enggau penyakal ke terus mai politik pemula, politik bepechah, politik ngasut, politik benchi enggau politik bebebelit,” ku iya.

PBB DUN Demak Laut terus deka ngenyemakka diri enggau rayat dikena nentuka genap agenda pemansang ke diba datai ngagai sida ke begunaka iya.

See author's posts


Dibadai salji ‘luar biasa’

WASHINGTON: Tiga maut dan puluhan lagi cedera dalam kejadian puting beliung dihasilkan ribut musim sejuk manakala jutaan penduduk di selatan dan tengah Amerika Syarikat (AS) terputus bekalan elektrik.

Bayu artik itu juga membawa suhu sejuk melampau di kebanyakan negeri di AS termasuk Texas sehingga syarikat utiliti di negeri itu terpaksa menutup bekalan elektrik bergilir-gilir bagi mengurangkan bebanan akibat penggunaan tinggi penduduk.

Menurut Weather.com yang berpangkalan di Atlanta, puting beliung di persisir North Carolina lewat malam kelmarin, mengorbankan tiga orang dan mencederakan 10 lagi di Brunswick County.

“Dianggarkan 50 rumah terjejas dalam kejadian itu dan banyak talian elektrik rosak menyebabkan gangguan bekalan elektrik,” kata Perkhidmatan Kecemasan Brunswick County dalam satu kenyataan.

Foto dan video yang disiarkan oleh media AS menunjukkan pokok tumbang, rumah dan kenderaan musnah dalam kejadian puting beliung berkenaan.

Menurut laman pengesanan Poweroutage.us, lebih daripada empat juta pelanggan kediaman, komersial dan industri di Texas terputus bekalan elektrik pagi semalam.

Suhu di Houston turun sehingga -12 darjah celcius dan Gabenor Texas, Greg Abbott, mengeluarkan deklarasi bencana di negeri itu dan Perkhidmatan Cuaca Kebangsaan (NSW) melaporkan lebih 150 juta penduduk AS sudah dimaklumkan mengenai amaran ribut.

NSW juga berkata, ribut musim sejuk sedang bergerak menuju timur laut AS.

Presiden AS, Joe Biden, mengeluarkan deklarasi kecemasan pagi kelmarin dengan menawarkan bantuan persekutuan bagi menyokong kerajaan negeri menangani bencana alam itu.

Jalan diliputi ais turut mengakibatkan banyak kemalangan termasuk yang membabitkan 100 kenderaan di Fort Worth, Texas minggu lalu sekali gus mengakibatkan enam orang terbunuh. – AFP

See author's posts


200 ahli Bersatu Kubang Pasu keluar parti

JITRA: Kira-kira 200 ahli Parti Pribumi Bersatu Malaysia (Bersatu) Bahagian Kubang Pasu mengisytiharkan keluar daripada parti itu berkuat kuasa semalam.

Ia diketuai Bendahari Penaja Bahagian Tengku Anwar Tengku Daud yang turut disertai Naib Ketua Srikandi Bahagian Zakiah Yaakob dan Ketua Penerangan Armada Bahagian Mohd Saffiq Rodhi yang turut meletak jawatan masing-masing.

Bercakap pada sidang media  bagi mengumumkan perkara itu, Tengku Anwar berkata 25 daripada 35 ketua cawangan Bersatu di bahagian berkenaan turut meletak jawatan dan keluar parti.

Beliau berkata, mereka bercadang menyertai  parti baharu yang ditubuhkan bekas Perdana Menteri dan bekas Pengerusi Bersatu Tun Dr Mahathir Mohamad iaitu Parti Pejuang Tanah Air (Pejuang). – Bernama

See author's posts


Cuaca mendung di Sibu membolehkan ramai keluar mengundi awal

SIBU: Cuaca mendung pada sebelah pagi tadi membolehkan pegawai dan anggota Batalion 10 Pasukan Gerakan Am (PGA) Sibu keluar beramai-ramai bagi menunaikan tanggungjawab mereka pada Pilihan Raya Umum Ke-15 (PRU-15).

Tinjauan Utusan Sarawak di pusat mengundi awal di Dewan Kem Batalion 10 PGA Kem Lanang, mendapati pengundi mula beratur seawal 7.00 pagi.

Berdasarkan maklumat Suruhanjaya Pilihan Raya (SPR) seramai 614 pengundi berdaftar di Batalion 10 PGA Sibu di Kem Lanang termasuk 172 pengundi pos.

Kerusi Parlimen Lanang menyaksikan pertembungan empat penjuru pada Pilihan Raya Umum Ke-15 (PRU-15).

Calon Parti Tindakan Demokratik (DAP) Alice Lau yang merupakan penyandang kerusi itu sejak dua penggal lalu, akan berdepan Wong Ching Yong calon dari Gabungan Parti Sarawak (GPS), Priscilla Lau yang bertanding atas tiket Parti Sarawak Bersatu (PSB) dan calon Bebas, Dato Wong Tiing Kiong.

Oleh AKUN GIMAN

See author's posts


Chelsea juara ‘berganda’

Pasukan wanita Chelsea melengkapkan trofi domestik untuk musim 2020/21 apabila Sam Kerr menjaringkan dua gol untuk menewaskan Arsenal 3-0 di hadapan lebih 40,000 penyokong di Wembley semalam.

Fran Kirby meletakkan Blues di hadapan seawal minit ketiga dan Chelsea mendominasi hampir keseluruhan perlawanan, mensia-siakan beberapa peluang sebelum Kerr menjaringkan dua gol dalam babak kedua.

Kemenangan itu melengkapkan treble untuk pasukan Emma Hayes, setelah memenangi gelaran Liga Super Wanita (WSL) musim lalu dan Piala Liga serta mara ke final Liga Juara-Juara UEFA Wanita buat kali pertama.

“Untuk menganggap kami adalah pemenang treble, ia adalah satu pencapaian yang menakjubkan,” kata Hayes. “Anda tidak boleh bertanya lagi daripada pemain dan saya amat berbangga dengan mereka, kakitangan dan kelab.

“Kami telah membina pasukan ini dalam tempoh yang lama dan saya fikir hari ini kami menunjukkan mengapa kami menjadi juara.”

Arsenal mendahului Chelsea dengan satu mata di puncak WSL musim ini selepas menewaskan mereka di Emirates pada hujung minggu pembukaan musim ini.

Bagaimanapun, The Gunners sentiasa mengejar permainan selepas Kerr melakukan hantaran kepada Kirby untuk merembat rendah melepasi Manuela Zinsberger dari tepi kawasan penalti.

Kerr menggandakan kelebihan Chelsea dengan penyudah kejam sejurus sebelum sejam dan melengkapkan jaringan dengan bergaya dengan penyudah cantik ke atas Zinsberger yang meluru keluar.

“Kami menghadapi perlwanan ini sebagai underdog jadi kami ada satu perkara untuk dibuktikan dan kami hebat,” kata pemain antarabangsa Australia, Kerr.

“Saya dibayar untuk menjaringkan gol tetapi pertahanan kami amat menakjubkan dan ia adalah usaha berpasukan dan saya tidak sabar untuk berpesta!” – AFP

See author's posts


Generasi muda kaum Dayak perlu kuasai akademik, kemahiran

SRI AMAN: Golongan generasi muda kaum Dayak perlu menguasai akademik dan kemahiran di tahap lebih tinggi tegas Ahli Dewan Undangan Negeri (ADUN) Bukit Begunan, Datuk Mong Dagang.

Menurut beliau, tindakan tersebut adalah amat penting agar anak-anak muda kaum Dayak mampu bersaing dengan lain-lain kaum dalam pelbagai lapangan pekerjaan di negeri ini apabila mereka menempuh alam dewasa kelak.

“Pelajaran adalah segala-galanya. Tanpa pelajaran maka adalah sukar untuk seseorang individu itu menggarap kehidupan yang lebih cerah dan bermakna apabila mereka mahu menceburi bidang kerjaya mengikut kehendak masing-masing.

“Justeru kuasailah pelajaran mulai sekarang. Pastikan anak-anak muda kita menguasai pelajaran di tingkat lebih tinggi agar kita mampu memperoleh penjawatan yang seeloknya apabila sudah bekerja nanti,” kata Mong.

Selain itu beliau ketika berucap merasmikan Program Randau@Begunan di Rumah Ujang, Kedaong, Tanjung Bijat di sini mengajak rakyat agar sama-sama mempertahankan kerajaan pimpinan Gabungan Parti Sarawak (GPS) pada pilihan raya akan datang.

Tegasnya, tindakan itu adalah amat penting agar pelan dan projek pembangunan yang dirancang oleh Ketua Menteri, Datuk Patinggi Abang Johari Tun Openg dapat diteruskan demi kebaikan rakyat negeri ini.

“Lagi pun visi Ketua Menteri untuk membawa Sarawak ke arah Digital Ekonomi kena pada masanya sebelum ini apabila memudahkan pengusaha kecil dan rakyat melakukan urusan jual beli ketika berlangsung Perintah Kawalan Pergerakan (PKP) dahulu.

“Justeru bantulah mempertahankan GPS di negeri ini. Ia penting agar projek-projek mega sedang dilaksana oleh GPS dapat dilaksana dalam suasana politik yang stabil dan harmoni selepas pilihan raya nanti,” kata beliau.

Mong pada program itu telah pun mengumum peruntukan di bawah Program Transformasi Luar Bandar (RTP) DUN Bukit Begunan bernilai RM100,000 kepada Rumah Ujang, Kedaong, Tanjung Bijat.

Beliau juga turut mengumumkan peruntukan sebanyak RM7,000 kepada Jawatankuasa Kemajuan dan Keselamatan Kampung (JKKK) Rumah Ujang dengan RM4,000 lagi diperuntuk untuk biro wanita organisasi berkenaan.

Oleh Valentine Ngumbang

See author's posts


Sisa sawit untuk makanan haiwan mungkin boleh dihasilkan Jun ini

KUCHING: Menteri Industri Makanan, Komoditi dan Pembangunan Wilayah, Dato Sri Dr Stephen Rundi Utom akan memberi taklimat kepada Premier Sarawak, Datuk Patinggi Tan Sri Abang Johari Tun Openg mengenai pelan pengeluaran makanan haiwan daripada sisa kelapa sawit menjelang Mac depan.

Ini susulan arahan Abang Johari kepada kementeriannya untuk mengeluarkan makanan haiwan daripada sisa kelapa sawit dalam tempoh enam bulan.

“Saya harap perkara ini dapat dilaksanakan pada Jun. Saya akan memberi taklimat megenai perkara ini kepada Premier menjelang Mac,” katanya.

Beliau berkata demikian pada majls perasmian Bengkel Keselamatan Makanan Sarawak-Belanda yang pertama di sebuah hotel terkemuka di sini, hari ini.

Stephen Rundi berkata, isu makanan haiwan ini tidak hanya berlaku di Sarawak sahaja malah ia melibatkan seluruh dunia.

“Dengan ekonomi global semasa, dan kerana mata wang kita lemah, harga untuk membeli bahan mentah, seperti jagung untuk membuat makanan haiwan memakan kos yang tinggi. Oleh itu, sekiranya kita menggunakan kelapa sawit sekurang-kurangnya boleh menjimatkan kos sekali gus mengurangkan harga,” katanya.

Pada 13 Januari lalu, Abang Johari memberi masa enam bulan untuk mengeluarkan sumber makanan haiwan menggunakan sisa kelapa sawit.

Beliau juga mengarahkan Lembaga Penyatuan dan Pemulihan Tanah Sarawak (SALCRA) untuk memulakan kajian dengan diberikan peruntukan bagi mengeluarkan sumber makanan untuk semua jenis haiwan.

Oleh NUR AIN OTSMAN

See author's posts


Hasilkan lebih ramai bakat dalam STEM

KUALA LUMPUR: Kerajaan sedang menumpukan usaha menghasilkan lebih ramai bakat tempatan dalam bidang Sains, Teknologi, Kejuruteraan dan Matematik (STEM) untuk menangani cabaran dalam sektor pembuatan Malaysia, kata Menteri di Jabatan Perdana Menteri (Ekonomi), Datuk Seri Mustapa Mohamad.

Perkara itu disuarakan semasa beliau berucap merasmikan Forum Kebangsaan Pasukan Petugas Khas Pemudahcara Perniagaan (PEMUDAH) mengenai STEM yang diadakan semalam, menurut kenyataan yang dikeluarkan Perbadanan Produktiviti Malaysia (MPC) pada Khamis.

Beliau berkata, pembuatan merupakan antara sektor penting dengan potensi penyepaduan kepada rantaian nilai global, namun ia masih mengalami kekurangan bakat berkemahiran khususnya sainstis, pakar teknologi dan jurutera.

“Rancangan Malaysia Ke-12 (RMK-12) bertujuan membina asas untuk meletakkan Malaysia sebagai negara berstatus pendapatan tinggi pada 2025.

“Penting untuk negara kita mempunyai tenaga kerja berkemahiran tinggi yang boleh memenuhi permintaan industri. Justeru, kemasukan penuntut ke dalam bidang STEM kekal menjadi tumpuan dalam usaha Malaysia untuk menjadi negara maju,” katanya.

Menurut kenyataan itu, beliau juga berkata, kekuatan industri pembuatan Malaysia berkait rapat dengan kemampuan negara menghasilkan bakat tempatan terbaik dalam bidang berkaitan STEM, di mana sektor ini berpotensi menyepadukannya dengan rantaian nilai global secara lebih ketara.

“Ini boleh dilakukan dengan memberi tumpuan lebih serius kepada perancangan dan pembangunan dalam aktiviti pembuatan. Penyelesaian teknikal baharu diperlukan untuk menggalakkan kemajuan dalam industri,” katanya.

Mustapa berkata, inovasi dalam teknologi, rantaian bekalan dan pengurusan ini akan mempertingkatkan produktiviti dan kualiti proses pembuatan.

“Justeru, peserta industri mestilah bertindak proaktif dalam menggunakan teknologi baharu,” katanya.

Beliau mengulangi kepentingan tindakan membangunkan tenaga kerja yang dilengkapi dengan kemahiran dan pengetahuan bidang berkaitan STEM memandangkan bakat tempatan amat diperlukan untuk melonjakkan sektor pembuatan dan ekonomi Malaysia secara keseluruhannya.

Sementara itu, Ketua Pengarah MPC, Datuk Abdul Latif Abu Seman berkata, pihaknya komited untuk memudah cara agenda kerajaan dalam membangunkan tenaga kerja STEM yang berkemahiran.

“Bakat merupakan antara pemacu produktiviti yang penting. Bertindak memperkukuh bakat tempatan membawa maksud memesatkan lagi pertumbuhan produktiviti. MPC akan bekerjasama dengan PEMUDAH dalam aspek ini. Menerusi inisiatif Nexus Produktiviti, MPC akan membentuk kerjasama inovatif dengan peserta industri dalam sektor pembuatan untuk menghasilkan lebih ramai bakat STEM,” katanya.

Menurut kenyataan MPC, industri pembuatan kekal menjadi sektor ekonomi penting Malaysia, apabila muncul sebagai penyumbang kedua tertinggi kepada Kadar Keluaran Dalam Negara Kasar (KDNK).

Mengikut RMK-12, sektor pembuatan diunjurkan berkembang pada 5.7 peratus setiap tahun.

Forum Kebangsaan PEMUDAH mengenai STEM yang dianjurkan bersama PEMUDAH, Persekutuan Pekilang-pekilang Malaysia (FFM) dan MPC itu mengangkat tema ‘Pendidikan STEM: Kunci untuk Inovasi Pembuatan’. – Bernama

See author's posts


Penduduk Lundu, Sematan perlu lebih banyak mesin ATM

LUNDU: Rata-rata penduduk di pekan Lundu dan pekan kecil Sematan menggesa supaya lebih banyak mesin pengeluaran wang automatik (ATM) serta bank tempatan yang lain disediakan di Lundu.

Sekitar tinjauan Utusan Sarawak di Lundu semalam, salah seorang penduduk
Anatasia Geres, 27 tahun berkata keadaan seperti menuggu giliran dalam satu
barisan yang panjang bagi urusan bank di satu-satunya bank di pekan itu bukan
sahaja berlaku semasa tempoh perintah kawalan pergerakan (PKP) akibat pandemik
Covid-19.

“Ianya turut terjadi setiap kali semasa hujung bulan, apabila masa
menerima gaji dan juga lebih-lebih lagi di musm perayaan.

“Kami memang terpaksa berbaris panjang di bank bagi mengeluarkan wang
tunai dan keadaan akan bertambah teruk jika hanya 2 daripda 4 ATM  sahaja yang beroperasi,” katanya.

Beliau menambah ianya adalah sangat perlu bagi mesin ATM diperbanyakkan
untuk penduduk di Sematan dan Lundu.

“Rakyat di Lundu semakin bertambah, oleh itu empat ATM memang tidak
mencukupi,” katanya.

Kristina Kloho, 32 tahun pula berkata untuk memudahakn urusan setiap orang,
khidmat tambahan ATM dan bank tempatan lain memang amat diperlukan.

“Sekurang-kurangnya, sediakan perkhidmatan ATM bank Maybank atau Bank Simpanan
Nasional (BSN). Jika dilihat juga, agak ramai penduduk disini pengguna bank
BSN,” katanya.

Sapherra Lieyma Enggi, 24 tahun turut menyuarakan pandangan tentang
keperluan perkhidmatan tambahan ATM, DCM dan bank di pekan itu.

“Kadang-kadang masalah seperti
mesin rosak ataupun tergendala menyebabkan orang ramai terpaksa berpatah
balik.

“Dan untuk sistem mesin kembali pulih sedia kala bakal memakan masa
yang agak lama ,iaitu dalam 2 hingga 3 hari, keadaan ini amat menyukarkan
penduduk jika terdapat kecemasan,” katanya.

Katanya lagi, di salah sebuah stesen minyak di pekan Lundu, terdapat sebuah
mesin ATM namun sering bermasalah.

“Penduduk juga sering membuat aduan namun keadaanya tetap sama,”
katanya lagi.

See author's posts


Masalah kenderaan asing beli RON95 berkurangan

TAMPAL PELEKAT…Datuk Seri Alexander Nanta Linggi menampal pelekat Jualan Malaysia di salah sebuah pasar raya pada sesi Walkabout Program Jualan Malaysia di Kompleks Ujana Kewangan Labuan kelmarin. • Foto BERNAMA

LABUAN: Masalah kenderaan berdaftar asing mengisi petrol RON95 di Malaysia kini telah reda selepas pihak berkuasa mengeluarkan amaran terhadap berhubung perkara itu, kata Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi.

“Sebelum ini, sejurus selepas pembukaan semula sempadan negara, ramai kalangan mereka (warga asing) bergegas (untuk mengisi minyak dalam negara), tetapi selepas kita ingatkan mereka (pengusaha stesen minyak), nampaknya masalah itu berkurangan.

“Kita sangat bergantung kepada pengusaha (stesen minyak) untuk membantu kerajaan memastikan RON95 hanya dijual kepada rakyat Malaysia,” katanya kepada pemberita selepas melawat premis perniagaan di Kompleks Financial Park di sini hari ini.

Beliau berkata pihak kementerian telah menerima aduan daripada orang ramai mengenai kenderaan berdaftar asing membeli RON95 di negeri-negeri sempadan selepas Malaysia membuka semula sempadannya pada 1 April selepas ditutup selama kira-kira dua tahun akibat pandemik Covid-19.

“Kerajaan memberikan subsidi yang tinggi bagi penjualan petrol RON95. Oleh itu, ia sepatutnya hanya dijual kepada kenderaan berdaftar di Malaysia,” tambahnya.

Beliau berharap warga asing memahami bahawa subsidi itu bertujuan untuk meringankan beban rakyat Malaysia sahaja.

Sejak 1 Ogos 2010, kenderaan berdaftar asing dibenarkan membeli hanya petrol RON97 sahaja di Malaysia. – Bernama

See author's posts


BN kembali berkuasa bentuk Kerajaan Negeri Johor

PENGERUSI Barisan Nasional (BN) Datuk Seri Dr. Ahmad Zahid Hamidi ketika berucap selepas BN meraih kemenangan Pilihan Raya Negeri (PRN) di Command Centre Barisan Nasional (BN) malam Sabtu lalu. • Foto BERNAMA

JOHOR BAHRU: Barisan Nasional (BN) kembali berkuasa di Johor malam Sabtu lalu  apabila memperoleh mandat besar lebih dua pertiga majoriti pada Pilihan Raya Negeri Ke-15 (PRN-15).

Daripada sejumlah 56 kerusi Dewan Undangan Negeri (DUN) yang dipertanding, BN memenangi 40 kerusi dengan UMNO merangkul kejayaan di 33 kawasan, MCA empat manakala MIC tiga.

Pada Pilihan Raya Umum Ke-14, Pakatan Harapan (PH) memperoleh mandat membentuk kerajaan negeri Johor selepas memenangi 36 kerusi DUN berbanding BN yang hanya memperoleh 19 manakala PAS menang di satu kawasan.

Kemenangan BN itu turut memecah rekod pencapaiannya pada PRU-13 apabila menang di 38 kerusi manakala bakinya dimenangi pembangkang.

BN berjaya memenangi kerusi DUN Buloh Kasap, Sungai Balang, Sri Medan, Semarang, Parit Raja, Rengit, Machap, Layang-Layang, Kahang, Penawar, Tenggaroh, Panti, Pasir Raja, Sedili, Johor Lama, Tanjung Surat, Benut dan Kukup.

Gabungan parti UMNO, MIC dan MCA itu juga berjaya merampas semula Pemanis, Kemelah, Bekok, Tenang, Bukit Pasir, Gambir, Serom, Bukit Naning, Semerah, Yong Peng, Parit Yaani, Senggarang, Mahkota, Paloh, Tiram, Permas, Larkin, Kempas, Kota Iskandar, Bukit Permai, Pulai Sebatang dan Pekan Nanas.

Pada PRN itu, yang menyaksikan pengundi muda berumur 18 hingga 20 tahun mengundi buat pertama kali, BN memenangi 40 kerusi, Pakatan Harapan (PH) 11 kerusi, Perikatan Nasional (PN) tiga kerusi manakala PKR dan Ikatan Demokratik Malaysia (MUDA) masing-masing satu.

Pilihan raya itu turut menyaksikan kemunculan parti baharu iaitu MUDA, Parti Pejuang Tanah Air (Pejuang) dan Parti Bangsa Malaysia (PBM) manakala Parti Warisan membuat penampilan sulung di Semenanjung.

Mengukuhkan kemenangan BN di Johor ialah Menteri Besar dan Pengerusi BN Johor Datuk Hasni Mohammad yang berjaya mempertahan kerusi Benut buat penggal keempat manakala Datuk Samsolbari Jamali memenangi kerusi Semarang buat penggal kelima.

Merakamkan ucapan terima kasih kepada rakyat Johor kerana memberi mandat kepada BN, Hasni mengajak Bangsa Johor agar bersama-sama memakmur dan memajukan negeri yang digelar Harimau Selatan itu.

“Rakyat Johor mahukan kerajaan negeri yang lebih responsif, lebih fokus dan lebih komited untuk menjaga dan memimpin mereka. Yakinlah yang demikian merupakan hasrat saya,” menurutnya dalam kenyataan di laman Facebook awal pagi semalam.

Bekas Ahli Parlimen Batu Pahat Datuk Dr Mohd Puad Zarkashi, yang membuat kemunculan semula di DUN Rengit, turut membuktikan bahawa dirinya masih diterima pengundi dengan mengekalkan kemenangan BN di kerusi yang merupakan kubu kuat parti itu.

Setiausaha Perikatan Nasional yang juga bekas Menteri Besar Datuk Dr Sahruddin Jamal pula mengekalkan kerusi Bukit Kepong dengan majoriti 9,873 undi, Timbalan Presiden Amanah Datuk Seri Salahuddin Ayub mengulangi kemenangan di Simpang Jeram (majoriti 8,749 undi) manakala Pengerusi DAP Johor Liew Chin Tong, yang pertama kali bertanding di Perling, memenangi kerusi itu dengan majoriti 3,347 undi.

Setiausaha Agung MUDA Amira Aisya Abd Aziz turut melakar kemenangan manis apabila penyertaan kali pertama parti itu dalam PRN Johor membuahkan hasil dengan memperoleh kerusi DUN Puteri Wangsa.

Kenangan pahit pula menghantui pakatan pembangkang apabila Pengerusi PH Johor dan Pengerusi Amanah Johor Aminolhuda Hassan kalah di Parit Yaani.

Bekas Speaker DUN Johor Suhaizan Kaiat dan Pesuruhjaya PAS Johor Abdullah Husin juga tewas di kerusi Pulai Sebatang.

Turut kecundang Ketua Penerangan Bersatu Johor Mohd Solihan Badri di DUN Gambir, Ketua Pejuang Johor Datuk Dr Shahruddin Md Salleh di Machap dan Timbalan Pejuang Johor Nornekman Osman di Kempas.

Tidak ketinggalan kekalahan dua Ahli Parlimen iaitu Steven Choong Shiau Yoon daripada PBM di Puteri Wangsa dan Dr Maszlee Malik yang bertanding atas tiket PKR di DUN Layang-Layang.

PRN Johor kali ini menyaksikan 239 calon daripada 15 parti politik bertanding merebut 56 kerusi DUN.

Seramai 1,426,573 orang atau 54.92 peratus telah keluar mengundi. – Bernama

See author's posts


Sasar 60 Emas Para Sukma Johor 2020

KUCHING: Sarawak mensasarkan 60 pingat emas untuk Sukan Para Sukma Johor 2020 dari 5 hingga 10 April tahun depan.

Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dato’ Sri Fatimah Abdullah berkata, cabaran pastinya dihadapi oleh atlet para negeri ini untuk membawa lebih banyak pingat emas bagi acara padang dan trek.

“pada temasya Sukan Para Sukma 2018, Sarawak menjadi juara dalam acara olahraga dengan memenangi 28 emas, 31 perak dan 19 gangsa dengan keseluruhan 78 pingat,” katanya kepada pemberita selepas mengadakan lawatan ke Latihan Olahraga Atlet Para di Kompleks Belia dan Sukan, di sini, kelmarin.

Bagaimanapun, kata Fatimah jumlah pungutan pingat pada temasya itu tahun depan akan bergantung pada tahap kecergasan atlet para ketika ini.

“Secara realistik, kami akan menetapkan tujuan, namun secara umum, sasarannya adalah untuk menjadi juara keseluruhan melalui acara padang dan trek serta beberapa acara yang lain,” tambahnya.

Beliau memberitahu, 54 pegagai dan 158 atlet para Sarawak yang meyertai 10 acara sukan memainkan peranan penting untuk mempertahankan nama baik Sarawak sebagai Juara Sukan Para Sukma , 13 kali berturut-turut sejak 1194 selain mencuba untuk menjuarai sukan SOPMA buat kali pertama.

Fatimah berkata, ketika ini skuad bowling, angkat berat,badmintod, ping pong dan olahraga sudah mula berlatih seperti biasa sebagai persedian untuk temasya tersebut.

“Kedua-dua pertandingan ini telah dipindah ke tahun 2021. Para Sukma 2020 telah dijadualkan semula untuk berlangsung pada 5 hingga 10 April 2021 dan SOPMA 2020 pada 11 hingga 17 July 2021.

“Manakala, perancangan sedang dibuat untuk sukan seperti renang, boling padang, catur dan boccia supaya mereka boleh menjalankan latihan seperti biasa dalam masa yang terdekat,” katanya.

See author's posts


AirAsia yakin dengan trajektori pemulihan

KUALA LUMPUR: Dalam perjalanan domestik dan industri pelancongan mula meningkat semula, syarikat penerbangan tambang rendah terbaik dunia, AirAsia mencatatkan tanda-tanda pemulihan yang baik selepas terjejas berikutan pandemik Covid-19.

Ketua Pegawai Eksekutif AirAsia.com, Karen Chan berkata, walaupun perjalanan mungkin sukar, syarikat penerbangan itu akan meningkatkan usaha untuk menarik lebih ramai pelanggan selain menyusun semula keutamaan perniagaannya daripada perjalanan kepada perniagaan yang berkaitan dengan penggunaan tempatan.

Sejak penularan pandemik itu, AirAsia telah melancarkan perniagaan seperti Ourshop, pasaran e-dagang; Ourfarm, platform e-dagang untuk membantu menghubungkan petani secara langsung dengan perniagaan; dan Ourfood, penyelesaian yang lancar dan berpatutan untuk pelanggan dan pemilik restoran.

“Berdasarkan realiti baharu yang kita hadapi, keutamaan AirAsia.com ialah mengekalkan trajektori pertumbuhan dalam persekitaran ekonomi yang lembap.

“Perjalanan domestik akan menjadi pemacu utama kepada jualan sehingga sempadan dibuka semula dan sekatan kuarantin dilonggarkan. Ini juga merupakan peluang yang baik kepada AirAsia.com berikutan syarikat penerbangan memegang 73 peratus daripada bahagian pasaran Malaysia,” katanya kepada Bernama.

AirAsia telah bertahan selama 18 tahun dalam industri yang amat kompetitif dan menjadi peneraju dalam segmen syarikat penerbangan tambang rendah dengan menawarkan harga terbaik, jaringan ASEAN yang terbaik dan pengalaman pelanggan yang juga terbaik, katanya.

Chan berkata selepas tidak beroperasi selama hampir dua setengah bulan, dengan industri memasuki kitaran penggabungan, AirAsia akan meneruskan cadangan nilai terasnya, menawarkan nilai supaya pelanggan dapat menikmati perkhidmatan perjalanan dan produk gaya hidup pada harga yang tiada tandingan.

“Susulan AirAsia.com menjadi platform perjalanan dan gaya hidup paling pesat berkembang di ASEAN, kami menjangka pendapatan syarikat penerbangan kami akan stabil secara berperingkat berikutan pendapatan bukan syarikat penerbangan menjadi pemacu pertumbuhan yang utama dan keutamaan perniagaan kami.

“Oleh itu, kami tidak lagi bersaing hanya sebagai syarikat penerbangan yang membawa pelancong di seluruh ASEAN, kami akan menjadi ekosistem produk dan perkhidmatan yang terbaik, membolehkan pelancong ASEAN menikmatinya!,” katanya.- Bernama

See author's posts


Zuraida perkenal ekonomi sirkular

PUTRAJAYA: Menteri Perusahaan Perladangan dan Komoditi (MPIC) yang baharu, Datuk Zuraida Kamaruddin mahu mengguna pakai ekonomi sirkular dalam kementeriannya, dengan fokus ke arah pengeluaran serta kitar semula sisa komoditi untuk menjadi produk yang boleh dipasarkan.

“Ini adalah sesuatu yang relevan dengan pengalaman saya semasa di kementerian lama (Perumahan dan Kerajaan Tempatan) dalam pengurusan sampah, jadi saya ingin bekerjasama dengan kementerian itu,” katanya kepada media selepas majlis penyerahan tugas daripada bekas Menteri Perusahaan Perladangan dan Komoditi, Datuk Dr. Mohd Khairuddin Aman Razali.

Beliau turut melahirkan hasrat untuk menjana lebih banyak pendapatan kepada negara melalui usaha kitar semula produk sisa, khususnya daripada biojisim kelapa sawit.

Zuraida juga mahu meningkatkan produktiviti komoditi seperti minyak sawit, getah, koko, lada dan memberi tumpuan lebih kepada kelestarian tanaman ini serta pada masa yang sama mengurangkan pembaziran dan berhati-hati dalam pengurusan.

Kementerian tersebut pada masa ini menyumbang sekitar 12 peratus atau hampir RM100 bilion kepada pendapatan negara.

“Ini memberikan sedikit cabaran tetapi saya akan memikul tugas ini terutama ketika negara sedang berhadapan dengan Covid-19,” katanya.

Zuraida ketika mengulas mengenai masalah kekurangan tenaga kerja yang dihadapi oleh industri susulan wabak berkenaan menjelaskan beliau menyedari isu tersebut, oleh itu ia akan menjadi antara teras utama yang akan diberi tumpuan.

Menjelaskan lebih lanjut, beliau memberitahu disebabkan kekurangan tenaga kerja, industri telah terjejas oleh pembaziran sebanyak 20 peratus sehingga menyebabkan negara rugi beberapa juta ringgit.

Akhir sekali, beliau merancang untuk bekerjasama dengan Indonesia bagi menangani diskriminasi minyak sawit oleh Kesatuan Eropah (EU).

“Kami tidak mempunyai pilihan selain untuk bersaing secara sihat. Ini adalah isu antarabangsa yang harus dibuat terus-menerus untuk meyakinkan pengguna EU dan Eropah mengenai faedah minyak sawit.

“Saya sangat berharap bahawa bersama dengan mereka yang ada di kementerian, kami akan dapat bekerja keras untuk menjadikan MPIC sebagai kementerian yang dinamis sehingga dapat menyumbang kepada pembangunan negara dan ekonomi. Saya juga berharap dapat mencapai kemajuan positif dalam 100 hari saya sebagai menteri,” katanya. – Bernama

See author's posts


Sevilla ikat Barca

BARCELONA kehilangan mata pertama mereka musim ini semalam ketika Sevilla menyatakan niat mereka dalam perlumbaan mengejar gelaran La Liga Sepanyol dengan keputusan seri 1-1 di Camp Nou.

Luuk de Jong meletakkan Sevilla dihadapan dan sementara Philippe Coutinho menyamakan kedudukan dua minit kemudian, pasukan pelawat boleh dikatakan pasukan yang lebih baik dalam pertandingan yang sengit semalam.

Keputusan seri mengakhiri permulaan sempurna Ronald Koeman sebagai jurulatih Barca tetapi dia mungkin tidak terlalu senang dengan satu mata, walaupun pasukannya juga berpeluang merebut kemenangan.

“Kami kurang bertenaga daripada dua perlawanan pertama tetapi itu juga bergantung dengan pasukan lawan,” kata Koeman. “Mereka bertahan dengan baik.”

Koeman lebih gemar menurunkan duo muda Francisco Trincao dan Pedri.“Sesuatu perkara boleh terjadi,” kata Koeman setelah itu ketika ditanya tentang Dembele. “Sekarang dia pemain Barca, mari kita lihat. Masih ada satu hari lagi, pemain boleh masuk atau keluar.”

Antoine Griezmann juga tidak banyak memberi sumbangan di sebelah kanan tetapi pemain dari Perancis itu akan diberi lebih banyak masa di bawah Koeman.

De Jong meletakkan Sevilla di depan setelah lapan minit ketika Barcelona gagal menghalang sepakan sudut pendek dan kemudian gagal mengeluarkan bola, yang disedahkan dengan sempurna oleh penyeang dari Belanda itu.

Tetapi kelebihan tersebut hanya bertahan selama dua minit, bola hantaran Lionel Messi menyebabkan panik di bahagian pertahanan Sevilla, di mana Jesus Navas meluncur untuk memintas tetapi hanya membukan ruang buat Coutinho untuk menjadikan kedudukan 1-1. – AFP

See author's posts


PBB gesa tarik balik penempatan haram

GENEVA: :Setiausaha Agung Pertubuhan Bangsa-Bangsa Bersatu (PBB), Antonio Guterres, semalam menggesa Israel menghentikan dan menarik balik keputusannya minggu lalu untuk membina 800 unit penempatan haram Yahudi di wilayah didudukinya di Tebing Barat.

Menurut Guteres, keputusan itu akan menjadi penghalang terbesar untuk mencapai penyelesaian dua negara, perdamaian yang adil, kekal dan menyeluruh di Asia Barat.

“Pembinaan penempatan Israel di wilayah Palestin yang diduduki sejak 1967, termasuk di timur Baitulmaqdis adalah tidak sah dan secara terang-terangan melanggar undang-undang antarabangsa.

“Perluasan penempatan haram ini menjadikan kemungkinan berakhirnya pendudukan Israel semakin tipis dan lahirnya sebuah negara Palestin yang berdaulat dan maju,” katanya.

Ahad lalu, Israel meluluskan pembinaan 780 unit penempatan di Tebing Barat selepas ia diarahkan oleh Perdana Menteri, Benjamin Netanyahu.

Ketika ini, terdapat kira-kira 450,000 pendatang Yahudi yang tinggal di Tebing Barat bersama lebih 2.7 juta penduduk Palestin.

Semalam, Tentera Israel mengatakan pesawat tempurnya menyerang penempatan Hamas di Semenanjung Gaza, selepas penduduk Palestin menyasarkan roket ke negaranya.

Dua roket dipercayai ditembak dari Semenanjung Gaza menghala ke arah pantai berhampiran bandar selatan Ashdod, menurut kenyataan tentera.

“Sebagai tindak balas pesawat pejuang menyasarkan tentera Hamas di Semenanjung Gaza, termasuk kawasan penggalian terowong,” katanya.

Bagaimanapun, tiada laporan kerosakan daripada roket Palestin, menurut sumber yang memaklumkan roket mendarat di laut Mediterranean.

Sementara itu, sumber pasukan keselamatan Palestin di Gaza, berkata serangan Israel memusnahkan ‘tanah pertanian’ di selatan wilayah Khan Yunis di semenanjung terbabit, mengakibatkan kemusnahan harta benda, namun tiada laporan kecederaan.

Tiada pihak mengaku bertanggungjawab bagi pelancaran roket dari Gaza yang diperintah Hamas.

Penduduk Palestin di Gaza dan Tebing Barat yang dijajah Israel sedang mengadakan pilihan raya yang dijangka diadakan pada Mei dan Julai ini, pilihan raya pertama, selepas tempoh 15 tahun. – AFP

See author's posts


Ketua Menteri terima kunjungan PPKS

KUCHING: Ketua Menteri, Datuk Patinggi Abang Johari Tun Openg menerima kunjungan hormat daripada Pusat Pembangunan Kemahiran Sarawak (PPKS) yang diketuai oleh Pengerusinya, Tan Sri Datuk Amar Abdul Aziz Hussain di Wisma Bapa Malaysia, semalam.

Rombongan beliau turut disertai oleh Menteri Muda Perumahan dan Kesihatan Awam Sarawak, Dr. Annuar Rapaee, Pengarah Urusan PPKS, Hallman Sabri (Kedua dari kanan gambar) dan Ketua Pegawai Eksekutif Malaysian Automotive and iOT Institute (MARii), Dato’ Mahari Sahari (Ketiga dari kanan gambar) dan beberapa pegawai Marii yang lain.

Kunjungan hormat berkenaan adalah bagi membincangkan beberapa projek cadangan dan jalinan kerjasama yang boleh diterokai oleh pihak PPKS, MARii dengan Kerajaan Negeri Sarawak.

See author's posts


Luqman mampu gegar Belgium

PENYERANG muda negara, Luqman Hakim Shamsudin yang kini proses dalam untuk beraksi di pentas Liga Divisyen 1 Belgium mampu mencipta kejutan.

Ia mengambil kira bakat selain kredibiliti bekas anak didik jurulatih berprofil tinggi ‘Lim Teong Kim’ ketika berada dalam Akademi Mokhtar Dahari (AMD) suatu ketika dahulu.

Perkara tersebut diakui Ahmad Nurfaizal Patrick Abdullah yang pernah menjadi penolong jurulatih ketika bersama-sama di akademi berkenaan.“Memang tepat sekali pilihan dia (Luqman Hakim Shamsudin) untuk beraksi di liga utama Belgium itu.

“Walaupun kita tahu ia satu cabaran yang amat besar…namun saya yakin anak jati kelahiran Kelantan itu mampu menyesuaikan diri di pentas liga negara terbabit serta mencipta nama yang tersendiri,” ujar Nurfaizal ketika mengulas mengenai perkara itu.

Sepanjang beberapa tahun Luqman Hakim dibawah kendalian Lim Teong Kim, pemain terbabit kata Nurfaizal sememangnya berbakat besar.

“Kelebihannya…dia mempunyai karektor penyudah yang cukup hebat selain tahap kecergasan dimilikinya begitu tinggi serta kepantasannya yang sukar ditandingi pemain lain atau rakan sepasukan,” jelas Nurfaizal lagi.

Bakat Luqman Hakim dilihat mula terserlah ketika usianya 15 tahun semasa terlibat dengan beberapa perlawanan persahabatan menerusi siri jelajah Eropah.

“Boleh dikatakan pada setiap perlawanan dilalui ketika itu, kelibat Luqman Hakim sering mencuri tumpuan kebanyakan pengendali pasukan negara-negara yang dikunjungi.

“Mereka begitu berminat untuk menggunakan kudratnya dan mungkin dalam tempoh terdekat ini kita akan dapat melihat kelibat sebenarnya beraksi di Liga Divisyen 1 Belgium,” tambah Nurfaizal lagi.

Dalam pada itu, Nurfaizal yang turut berkesempatan berbual dengan Luqman Hakim beberapa hari lalu turut mengingatkan kepadanya agar sentiasa cekal selain bersemangat apabila beraksi di negara itu nanti.

Katanya, sebagai pemain bola sepak jika mahu berjaya harus lebih fokus, sentiasa cekal dan bersemangat dalam mengharungi hari-harinya di negara berkenaan.

“Saya mengingatkan Luqman Hakim, harus lebih bersedia, sentiasa cekal dan bersemangat kerana inilah peluang baginya untuk mencipta nama dalam kerjaya bola sepak,” jelas Nurfaizal.

Oleh Faizal Bujang

See author's posts


SMA giat promosi pelaksanaan digital

KUCHING: Wabak pandemik Covid-19 yang melanda negara telah menangguhkan aktiviti sosial seharian masyarakat, perubahan kehidupan dengan mengamalkan norma baharu termasuk melibatkan diri dengan aktiviti digital yang sinonim dengan cara hidup masyarakat hari ini.

Justeru, Lembaga Multimedia Sarawak (SMA) giat mengambil langkah untuk pelaksanaan digital Sarawak sebagai tanda peralihan sistem kerajaan konvensional yang bertukar ke arah digital.

Pegawai Tadbir SMA, Faizal Ibrahim berkata, Sarawak ID adalah inisiatif ‘identiti digital’ Kerajaan Sarawak dalam menyelaraskan akses oleh rakyat kepada servis yang ditawarkan oleh agensi Kerajaan Negeri.

Beliau turut menjelaskan aplikasi ini menerima seramai 585,688 pengguna yang berdaftar melalui Sarawak ID di Sarawak.

“Sarawak ID juga mempunyai pelbagai perkhidmatan awam boleh diakses melalui yang lebih dikenali sebagai Single Sign On (SSO) antaranya adalah Government to Community (G-C) Services, Government to Business (G-B) Services dan Government to Government (G-G) Services.

“Identiti Digital ini juga dapat mengakses pelbagai perkhidmatan awam melalui satu platform, memudahkan urusan, menjimatkan masa dan tenaga serta selamat digunakan,” katanya semasa rancangan Sembang Digital Normal Baru, semalam.

Tambah Faizal, peningkatan keperluan digital dan perkhidmatan kerajaan dapat dilihat seiring dan saling melengkapi.

“Kerajaan turut menyalurkan bantuan, seperti Bantuan Khas Sarawakku Sayang yang mana bantuan disalurkan melalui inisiatif e-wallet kerajaan, Sarawak Pay”, tambahnya.

Sejak Perintah Kawalan Pergerakan (PKP) pada Mac lalu, jumlah pengguna yang berdaftar dengan Sarawak ID adalah sebanyak 191,846 orang dan mencatatkan peratusan peningkatan 33 peratus sehingga Perintah Kawalan Pergerakan Pemulihan (PKPP).

See author's posts


ATM lancar operasi bersepadu

KOTA BHARU: Angkatan Tentera Malaysia (ATM) melaksanakan projek rintis operasi bersepadu untuk memperketatkan kawalan keselamatan di sempadan seluruh negara bagi mengekang jenayah rentas sempadan dan kemasukan pendatang tanpa izin, terutama ketika negara masih berdepan pandemik Covid-19.

Panglima Medan Barat Tentera Darat Lt Jen Datuk Muhammad Hafizuddeain Jantan berkata, projek rintis yang dilancarkan Rabu lepas dengan kerjasama Pasukan Gerakan Am (PGA) itu sekali gus membantu usaha kerajaan melandaikan keluk jangkitan Covid-19.

Beliau berkata, ia berikutan wujud beberapa jangkitan varian baharu wabak itu di negara ini, dipercayai berpunca daripada kehadiran pendatang tanpa izin.

“Saya yakin sekiranya kawalan keselamatan dioptimumkan, kita akan berupaya meningkatkan operasi kedua-dua pasukan ini dalam memelihara sempadan negara daripada diceroboh apa jua ancaman,” katanya, kepada pemberita selepas meninjau sekatan jalan raya (SJR) di Pasir Pekan, dekat sini semalam. Turut hadir, Timbalan Ketua Polis Kelantan SAC Abdullah Mohammed Piah.

Muhammad Hafizuddeain berkata, bagi mempertingkatkan kawalan keselamatan di sempadan negara, Pasukan Petugas Kebangsaan (NTF) secara progresif membekalkan pelbagai aset dalam memperkasakan keupayaan operasi setiap pasukan keselamatan bertugas.

Sementara itu, mengenai lawatan di Kelantan selama tiga hari bermula kelmarin, beliau berkata, operasi kawalan keselamatan di sempadan Kelantan-Thailand antara ATM dan pelbagai agensi berkaitan berada pada tahap baik.

— Bernama

See author's posts


Lantik timbalan menteri mewakili Orang Ulu, Utara Sarawak

LAWAS: Rakyat di Utara Sarawak khususnya daerah Lawas dan Limbang menaruh harapan tinggi supaya masyarakat Orang Ulu dari kawasan ini diwakili seorang bertaraf timbalan menteri.

Mereka berharap pimpinan Gabungan Parti Sarawak(GPS) dapat berbincang hal ini dengan Perdana Menteri, Datuk Seri Anwar Ibrahim yang setakat ini belum lagi mengumumkan senarai timbalan menteri dalam Kerajaan Perpaduan.

Pemanca Kading Palong berkata, wakil masyarakat Orang Ulu di Utara Sarawak penting dalam membawa suara rakyat di pedalaman negeri ini.

“Kita perlu ada wakil dari Utara Sarawak supaya seimbang dalam memiliki suara rakyat dalam Kerajaan Persekutuan dan kita yakin ini turut dipertimbang oleh Premier Sarawak.

“Selama ini banyak pembangunan yang dinikmati adalah hasil usaha wakil kita iaitu Dato Henry Sum Agong (sebelum ini Timbalan Menteri Pengangkutan) yang terbukti memiliki rekod cemerlang membela rakyat di kawasan Orang Ulu di Utara Sarawak ini,” katanya kepada Utusan Sarawak.

Sementara itu Penghulu Ajan ak Renang daripada masyarakat Iban Lawas melihat kesinambungan pembangunan perlu diteruskan oleh Kerajaan Persekutuan.

“Kita tidak mahulah pembangunan yang dibawa oleh bekas timbalan menteri kita dulu, Dato Henry Sum Agong terhenti di meja kajian atau terbengkalai.

“Ini penting kerana apa yang telah beliau usahakan semasa di Kementerian Pembangunan Luar Bandar dan Kementerian Pengangkutan perlu diteruskan,” katanya.

Beliau juga memberitahu bahawa ramai anak muda tidak bijak menilai cara pemimpin atau Ahli Parlimen mereka bersuara.

“Kita bukan melihat kelantangan bersuara tetapi tidak ada isi seperti yang dilihat dalam media atau televisyen.

“Wakil kita Dato Henry Sum seorang yang berpengalaman, berhemah dan beradap tinggi dan beliau biasanya akan berjumpa dengan mana-mana menteri untuk membawa masalah rakyat dan kerap kali menteri-menteri persekutuan dibawa turun melawat ke Lawas mahupun ke Ba’kelalan,” katanya.

Penghulu Ajan berkata beliau amat kenal dengan Henry Sum yang bukan jenis insan yang suka mencari publisiti sebaliknya sentiasa bekerja secara senyap dan memastikan sahaja apa yang rakyat mohon dapat diusahakan.

Katanya, agihan kabinet persekutuan sekarang sudah baik kerana ramai menteri penuh dari Sarawak dan ini akan bertambah baik jika ada wakil dari Utara Sarawak yang masih jauh ketinggalan dari segi pembangunan berbanding kawasan lain di negeri yang luas ini.

Bagi Penghulu Ajan dan Pemanca Kading, suara rakyat di Utara Sarawak amat penting untuk didengar kerana rakyat yang mempunyai hak mengundi juga mempunyai hak untuk diwakili dalam kerajaan peringkat persekutuan mahupun Sarawak.

Mereka juga yakin Timbalan Perdana Menteri Dato’ Sri Fadillah Yusof lebih memahami aspirasi dan kehendak rakyat di Sarawak secara lebih mendalam.

Oleh ADENG EDRUS

See author's posts


Letupan: Orang ramai dinasihat jangan panik

LAWAS: Penduduk di kawasan berhampiran kejadian letupan Saluran Gas Sabah Sarawak (SSGP) di Long Ugui di sini dinasihatkan supaya tidak panik dengan kejadian itu dan perlu menjauhkan diri dari situ.

Residen Bahagian Limbang, Sebi Abang yang juga Pengerusi Jawatankuasa Bencana Bahagian Limbang berkata orang ramai juga tidak perlu membuat sebarang spekulasi berlegar kepada insiden itu.

“Kita tunggu laporan rasmi daripada pihak polis, bomba dan pasukan teknikal Petronas. Ini kes kedua (seumpama itu) berlaku tahun ini dan sebelum inipun pernah berlaku kebocoran gas akibat pergerakan tanah.

“Tetapi semuanya dikendalikan dengan baik oleh pihak Petronas yang sememangnya mempunyai kepakaran dalam perkara ini,” katanya dalam sidang media bersama Pegawai Daerah Lawas Ladin Atok di sini petang ini.

Menurut kenyataan Pusat Gerakan Operasi (PGO) Bomba Sarawak petang ini, seorang maut dan dua lagi cedera dalam letupan itu.

Mangsa yang maut dikenal pasti sebagai Hadi Wiyono yang meninggal dunia ketika berada dalam jengkaut, manakala dua yang cedera ialah Hendrick dan Gabriel Meripa, yang melecur di beberapa bahagian badan.

Mereka adalah pekerja syarikat kontraktor projek Jajaran Jalan Perhubungan Sabah Sarawak (SSLR).

Menurut kenyataan itu lagi,  pihak Bomba menerima panggilan jam 2.49 petang tadi mengenai insiden itu dan pasukan bomba diketuai komander operasi mendapati berlakunya kebakaran melibatkan laluan paip gas milik SSGP.

Oleh ADENG EDRUS

See author's posts


Cuaca panas cabaran guru Taska rancang aktiviti

GUA MUSANG: Cuaca panas ketika ini secara tidak langsung memberikan cabaran baharu terhadap guru taman asuhan kanak-kanak (Taska) di daerah ini apabila terpaksa mengehadkan aktiviti fizikal luar.

Guru taska Nur Farhani Mohd Shukri, 27, berkata, dia dan guru lain perlu menjadi lebih kreatif merancang aktiviti untuk mengawal emosi kanak-kanak sekali gus mengelak mereka daripada meragam.

Menurut Nur Farhani, kanak-kanak lebih gemar melakukan aktiviti di luar premis memandangkan kawasan lebih luas dan mereka lebih bebas bergerak.

“Cabaran kita lebih, kita perlu cari aktiviti yang lebih kreatif untuk anak hilang kebosanan.

“Kalau cuaca tidak panas, kita boleh pujuk mereka main di taman, ambil udara luar atau tengok haiwan seperti burung. Sekarang ini, sebab panas tinggi sangat kita tak dapat buatlah aktiviti luar,” katanya kepada pemberita di Taska Anakku Khalifah di Bandar Baru di sini.

Nurul Syafiqah Zamri, 24, pula berkata, dia perlu memberi perhatian yang lebih terutama terhadap bayi dan kanak-kanak bawah usia dua tahun.

“Memang berbeza dan mereka banyak meragam, ada kalanya mereka meminta susu lebih daripada kebiasaan.

“Kita akan menasihati ibu bapa untuk menyediakan pakaian yang bersesuaian dengan musim sekarang. Kami juga lebih kerap memandikan anak-anak,” katanya.

Sementara itu, pengusaha taska Siti Fatimah Zaharah Ahmad, 38, tidak menafikan cabaran lebih berganda ketika ini berikutan keadaan cuaca yang panas yang membantutkan aktiviti fizikal anak-anak jagaan taska berkenaan.

“Suhu terlalu panas sekarang jadi saya menitikberatkan keselamatan anak-anak. Saya lebih kerap ingatkan cikgu supaya anak-anak minum air kosong secukupnya dan memperbanyak aktiviti di dalam premis sahaja.

“Untuk aktiviti luar, kami hanya hadkan pada waktu pagi,” katanya. – Bernama

See author's posts


JPBB berhak tahan pembayaran, batalkan kontrak hotel

BINTULU: Jawatankuasa Pengurusan Bencana Bahagian (JPBB) berhak menahan pembayaran dan membatalkan kontrak hotel yang beroperasi sebagai Stesen Kuarantin Sementara sekiranya gagal mematuhi peraturan yang ditetapkan.

Pengerusi JPBB Bintulu, Jack Aman Luat berkata, sejak kebelakangan ini, banyak isu berkenaan tahap kebersihan di hotel (Stesen Kuarantin Sementara) yang tidak terjaga telah timbul.

“Jika pihak hotel tidak mematuhi peraturan, JPBB boleh mengambil tindakan dengan berhak menahan pembayaran ataupun membatalkan kontrak mereka,” tegasnya dalam satu kenyataan semalam.

Merujuk kepada Perjanjian Bagi Premis Hotel sebagai Stesen Kuarantin Sementara antara Kerajaan Sarawak diwakili Kementerian Pelancongan, Kesenian dan Kebudayaan Sarawak dan Pengusaha atau Pemilik atau Pihak Hotel pada Klausa 9 Perjanjian yang berkenaan dengan kebersihan bilik penginapan kuarantin jelas menyatakan bahawa pengusaha atau pemilik atau pihak hotel hendaklah menyediakan pengurusan kebersihan bagi mengawal infeksi di seluruh hotel dengan mematuhi nasihat dan prosedur yang ditetapkan oleh Kementerian Kesihatan Malaysia (KKM).

Bagi tujuan tersebut, pihak hotel boleh melantik perkhidmatan pembersihan sendiri dan kos pembersihan tersebut ditanggung sepenuhnya sendiri tanpa melibatkan sebarang kos terhadap kerajaan.

Sekiranya terdapat Individu Di Bawah Pengawasan ( PUS) yang disahkan dijangkiti virus Covid-19, bilik penginapan PUS tersebut hendaklah dilakukan ‘terminal cleaning’ oleh kerajaan dan kos ditanggung oleh kerajaan.

Panggilan yang biasa digunakan di Bintulu adalah pihak ‘Decon Team’ atau ‘Decontimination Team’ daripada pihak KKM akan datang ke hotel untuk membuat terminal cleaning pada bilik-bilik yang didiami oleh pesakit Covid-19 setelah mereka dibawa ke hospital.

Seterusnya pula, skop terminal cleaning dan masa pembersihan hendaklah ditentukan oleh kerajaan yang mana kerajaan tidak akan bertanggungjawab ke atas sebarang kerosakan yang timbul sewaktu terminal cleaning dijalankan.

Sekiranya tidak terdapat PUS yang disahkan dijangkiti virus Covid-19 dan telah mendapat kelulusan untuk mendaftar keluar daripada hotel, pihak hotel hendaklah melaksanakan disinfeksi am di hotel termasuk kawasan bilik penginapan PUS, koridor, lif, lobi dan kawasan guna sama lain yang digunakan oleh PUS.

Kos disinfeksi am tersebut adalah ditanggung oleh pengusaha atau pemilik atau pihak hotel dan kerajaan akan memberi bantuan khidmat nasihat berhubung disinfeksi am tersebut, sekiranya perlu.

Berdasarkan perjanjian tersebut juga, pada Klausa 12.1.1 sepanjang tempoh perjanjian, sekiranya pengusaha atau pemilik atau pihak hotel gagal untuk mematuhi atau melaksanakan mana-mana terma atau syarat dalam Perjanjian ini, atau gagal untuk melaksanakan perkhidmatan dengan sempurna dan memuaskan, atau menggantung pelaksanaan mana-mana bahagian atau keseluruhan Perkhidmatan.

Maka kerajaan berhak untuk memberikan Notis secara Bertulis kepada pengusaha atau pemilik atau pihak hotel (atau dirujuk sebagai Notis Kemungkiran) dengan menyatakan kemungkiran yang berlaku dan mengkehendaki mereka untuk meremedikan kemungkiran tersebut dalam tempoh masa yang ditetapkan dalam Notis Kemungkiran tersebut ( atau dirujuk sebagai Tempoh Remedi).

Jika pihak hotel gagal untuk mengambil tindakan untuk meremedikan kemungkiran tersebut dalam Tempoh Remedi atau mana-mana tempoh lain yang dipersetujui oleh kerajaan, maka kerajaan berhak untuk menamatkan perjanjian itu serta-merta dengan memberikan notis bertulis kepada pengusaha atau pemilik atau pihak Hotel (dirujuk juga sebagai Notis Penamatan).

Oleh CAROLYNE UTIH

See author's posts


Jangan musnah perpaduan erat rakyat negeri ini

KUCHING: Timbalan Premier, Datuk Amar Douglas Uggah Umbas menegaskan bahawa tiada kuasa dibenarkan memusnahkan budaya perpaduan rakyat di Sarawak yang telah wujud sejak turun-temurun.

“Sarawak kini merupakan satu wilayah yang menunjukkan contoh negeri perpaduan, dan kami berharap untuk terus menjadi seperti itu.

“Tiada kuasa yang harus menghancurkan perpaduan itu kerana kita rakyat Sarawak bersatu tanpa mengira bangsa dan agama,” katanya.

Beliau berkata demikian ketika ditemui pemberita selepas merasmikan acara pencahayaan Krismas tahunan sebagai tanda perayaan yang akan datang di sekitar patung Kucing Putih ikonik Bandaraya Kuching di Padungan malam ini.

Beliau menggesa agar rakyat terus mengamalkan budaya kunjung-mengunjungi antara satu sama lain bagi mengeratkan lagi hubungan silaturahim antara satu sama lain semasa perayaan.

“Dengan perpaduan ini, kita akan terus membina Sarawak ke tahap yang lebih tinggi dan menjadi negeri maju menjelang 2030 yang dibayangkan oleh Premier Sarawak, Datuk Patinggi Tan Sri Abang Johari Tun Openg  yang akan memberi manfaat kepada setiap rakyat Sarawak,” katanya.

Turut hadir, Timbalan Premier dan Menteri Kesihatan Awam, Perumahan dan Kerajaan Tempatan, Dato Sri Dr Sim Kui Hian serta Datuk Bandar Majlis Bandaraya Kuching Selatan (MBKS) Datuk Wee Hong Seng.

Oleh Mohd Neenatul Aizal

See author's posts


Chuk Pai turun padang pantau projek

BELAGA: Ahli Dewan Undangan Negeri (ADUN) Murum, Kennedy Chuk Pai Ugon turun padang meluangkan masa memantau perkembangan projek rakyat di kawasan Long Urun, Belaga.

Menurutnya, projek berkenaan juga penting dalam memberi impak kepada pembangunan dan kesejahteraan masyarakat setempat.

“Syukur kepada Tuhan kerana dapat bersama-sama meluangkan masa memantau perkembangan-perkembangan projek rakyat di kawasan Long Urun, Belaga,” katanya.

Beliau berkata demikian dalam sesi lawatan kerja di kawasan seterusnya meninjau perkembangan projek di Long Urun, Belaga.

Dalam lawatan itu, beliau sempat mengadakan mesyuarat bersama Syarikat Perladangan Urun Plantation Sdn Bhd.

“Kita telah berbincang beberapa perkara berkenaan tanggungjawab sosial pihak syarikat kepada penduduk setempat serta lain-lain isu dan mesyuarat ini turut dihadiri oleh pihak pengurusan ladang dan wakil penduduk tempatan,” katanya.

Sejurus itu, beliau turut memantau perkembangan di Bangunan Perkhidmatan Luar Bandar (Rural Service Centre-RSC) Long Urun.

Tambahnya, projek berkenaan dibina untuk tujuan menyediakan tempat dan kemudahan untuk pelbagai Jabatan dan Agensi Kerajaan, Pihak Swasta dan Badan Bukan Kerajaan (NGO).

“Ini bagi membolehkan mereka menyediakan perkhidmatan dan melaksanakan aktiviti masing-masing,” ujarnya.

Untuk rekod, bangunan RSC Long Urun tersebut telah dirasmikan pada 19 April 2018.

Dalam pada itu, beliau juga bersempatan memantau perkembangan Projek “Upper Rejang Development Agency (URDA): Proposed Upgrading of Existing Village Road to SK Long Urun” yang merupakan salah satu projek Kerajaan Sarawak yang dilaksanakan oleh agensi pelaksana RECODA.

Sehubungan itu katanya, semua rancangan pembangunan dan aktiviti-aktiviti pembangunan di kawasan Long Urun akan memberi impak positif kepada golongan sasar khasnya memberi manfaat kepada 15 buah rumah panjang, sebuah Sekolah Rendah Kebangsaan (SK) Long Urun.

See author's posts


11 TERKORBAN, pusat rawatan Covid-19 terbakar

VIJAYAWADA: Seramai 11 orang disahkan terkorban dalam kejadian kebakaran di sebuah hotel di selatan India yang digunakan sebagai fasiliti Covid-19.Kebakaran yang berlaku di Hotel Swarna Palace di bandar Vijayawada itu dilaporkan pada kira-kira jam 5.00 pagi waktu tempatan.Menurut pihak berkuasa, pasukan penyelamat berjaya memindahkan pesakit yang berada di bangunan tersebut dengan 22 daripadanya telah dihantar ke hospital.Punca kebakaran itu dipercayai berpunca daripada standard keselamatan dan litar pintas elektrik yang lemah.Perdana Menteri Narendra Modi menzahirkan ucapan takziah dan memberi jaminan sokongan kepada mangsa yang selamat.Khamis lalu, lapan individu terbunuh dalam kebakaran di unit rawatan rapi (ICU) hospital swasta untuk pesakit Covid-19 di Ahmedabad, Gujarat.-AFP

See author's posts


Protes demonstrasi: ‘Nenek Wong’ dipenjara

HONG KONG: Seorang wanita tua yang menjadi tumpuan protes demokrasi Hong Kong dipenjara kerana perhimpunan yang menyalahi undang-undang, sehari selepas mahkamah memenjarakan seorang aktivis berusia 75 tahun yang sakit tenat semalam.

Alexandra Wong, 66, lebih dikenali sebagai ‘Nenek Wong’ adalah kehadiran tetap di protes tiga tahun lalu, biasanya mengibarkan bendera British Union Jack.

Pendakwa raya menuduhnya menyertai dua perhimpunan yang menyalahi undang-undang pada 11 Ogos 2019 dan menjerit ‘kata-kata yang menyinggung’, sambil menambah bahawa mengibarkan bendera dan slogan beliau menggalakkan perhimpunan haram.

Majistret Utama Adam Yim memenjarakan Wong selama lapan bulan memetik skala dan gangguan kepada ketenteraman sosial protes demokrasi.

Perhimpunan yang menyalahi undang-undang adalah salah satu pertuduhan utama yang digunakan oleh pendakwa raya terhadap peserta perhimpunan demokrasi yang besar dan kadang kala ganas yang menggegarkan Hong Kong selama berbulan-bulan pada 2019.

Lebih 2,800 orang didakwa atas kesalahan berkaitan bantahan, manakala undang-undang keselamatan yang dikenakan oleh Beijing pada 2020 kini telah ‘menjenayahkan’ perbezaan pendapat di Hong Kong.

Wong awal tahun ini mengaku tidak bersalah, tetapi dia menukar pengakuannya semalam, hari pertama perbicaraannya.

Dari kandang tertuduh, Wong yang berkaca mata dan berambut kelabu itu mencela dan mengkritik kerajaan Hong Kong sebagai ‘rejim autoritarian’.

Wong juga mengulangi dakwaan awal bahawa dia disoal siasat dan ditahan oleh ejen keselamatan di tanah besar China selama hampir 14 bulan dan dipaksa untuk memberi pengakuan bertulis dan difilemkan.

Wong hilang separuh jalan ketika protes 2019. Bagaimanapun, kemudian muncul semula dengan mengatakan dia dipintas semasa perjalanan pulang ke Shenzhen, bandar tanah besar bersebelahan Hong Kong.

Beliau mendakwa bahawa dia ditahan di kemudahan tahanan di tanah besar, dibawa dalam ‘perjalanan patriotik’ dan ditahan dalam tahanan rumah secara de facto sehingga dibenarkan pulang ke Hong Kong.

Pada April lalu, Wong disabitkan kesalahan menghalang pegawai polis dalam kes berasingan dan dijatuhi hukuman penjara enam hari dengan penggantungan 18 bulan.

Pada Julai 2021, Wong dijatuhi hukuman penjara sebulan selepas didapati bersalah menyerang seorang pengawal keselamatan di lobi Mahkamah Tinggi pada Januari 2019.

Penjaranya berlaku sehari selepas Mahkamah Hong Kong menjatuhkan hukuman penjara sembilan bulan kepada aktivis veteran dan pesakit kanser terminal, Koo Sze-yiu.

Koo disabitkan dengan ‘cubaan menghasut’ berhubung protes yang dirancang terhadap Sukan Olimpik Musim Sejuk Beijing yang digagalkan oleh penahanan awal. -AFP

See author's posts


Ribuan banjiri Tebingan Kuching saksikan regata

SHAHRUL QAIZAT

KUCHING: Ribuan orang membanjiri kawasan Tebingan Sungai Kuching hari ini apabila acara Regata Sarawak kembali dianjurkan setelah dua tahun tidak diadakan berikutan pandemik Covid-19.

Malah jualan hasil kraftangan dilaporkan meningkat hampir RM200,000 walaupun baharu sahaja dibuka semalam.

Premier Sarawak Datuk Patinggi Tan Sri Abang Johari Tun Openg berkata, ia mendapat sambutan menggalakkan dari segi penyertaan peserta antarabangsa serta tempatan.

“Saya difahamkan sambutan sangat menggalakan dari sudut penyertaan antarabangsa dalam perlumbaan perahu naga antarabangsa dan minggu depan juga dijangka banyak penyertaan daripada peserta tempatan dalam Regata Sarawak kali ini,” katanya.

Beliau berkata demikian ketika ditemui pemberita selepas majlis perasmian Festival Regata Sarawak: Tebingan Sungai Kuching 2022 di sini, hari ini.

Abang Johari berkata, Regata Sarawak kali ini juga turut memberi limpahan manfaat kepada usahawan tempatan.

“Saya difahamkan, jualan kraftangan meningkat hampir RM200, 000 meskipun baharu dibuka semalam,” katanya.

Terdahulu beliau menyempurnakan majlis memperingati Bulan Kanser Payudara dan kemudiannya menyempurnakan majlis ‘eye dotting’ dan penyerahan paddle oleh Temenggong Bahagian Kuching sebagai simbolik perasmian Regata Sarawak tahun ini.

Sejurus selepas itu, Premier Sarawak bersama dif kehormat lain mengunjungi ‘booth’ jualan kraftangan serta menyempurnakan Mini Pelancaran Festival Kraf Tekstil Borneo.

Turut hadir, Menteri Pelancongan, Seni dan Budaya Dato Sri Nancy Shukri, Menteri Pelancongan, Industri Kreatif dan Seni Persembahan Sarawak Dato Sri Abdul Karim Rahman Hamzah dan Speaker Dewan Undangan Negeri, Tan Sri Datuk Amar Mohamad Asfia Awang Nassar.

See author's posts


318 pendaftaran program tuisyen diterima

NURZILLA MOHAMAD

SIBU: Sebanyak 318 pendaftaran telah diterima untuk menyertai program
tuisyen percuma atas talian menerusi aplikasi Zoom sejak dibuka beberapa hari
lalu.

Menteri Muda Pendidikan dan Penyelidikan Sains dan Teknologi Dr Annuar
Rapa’ee berkata, program yang akan bermula pada Mei ini merupakan inisiatif
Jawatankuasa Pendidikan Nangka.

“Pada mulanya, program ini hanya terbuka kepada 180 pendaftaran
sahaja.

“Namun, atas permintaan yang ramai, para guru yang terlibat dalam
program ini telah bersetuju untuk mengambil kesemua pelajar yang
mendaftar,” katanya.

Dr Annuar yang juga merupakan Ahli Dewan Undangan Negeri (ADUN) Nangka
berkata, program tersebut akan memberi manfaat kepada murid Tahun 4 hingga 6
sekitar kawasan DUN Nangka bagi memastikan mereka tidak ketinggalan dalam
pelajaran sepanjang Perintah Kawalan Pergerakan (PKP).

“Tuisyen dalam talian percuma akan bermula Mei ini dan diadakan selama
dua jam setiap minggu bagi kedua-dua matapelajaran iaitu Matematik dan
Sains,” ujarnya.

Dr Annuar turut berkongsi info grafik jumlah pendaftaran pelajar menerusi
hantaran di laman Facebook miliknya, semalam.

Daripada 318 pelajar yang mendaftar, 96 orang adalah pelajar Tahun 4, 103
orang pelajar Tahun 5 dan 119 orang pelajar Tahun 6.

“Jadi, pihak jawatankuasa bersetuju untuk menutup pendaftaran program
ini,” jelasnya.

Sementara itu, Dr Annuar berkata, tuisyen atas talian percuma itu mendapat
kerjasama seramai sembilan orang guru yang mengajar matapelajaran Sains dan
Matematik.

“Program tuisyen atas talian itu diadakan memandangkan semua pusat
tuisyen percuma mesti ditutup sepanjang PKP.

“Inisiatif ini akan diteruskan pada masa depan jika terus mendapat
sambutan daripada para pelajar,” tambahnya lagi.

See author's posts